Hukuman mati masih ada, tetapi tidak mandatori – PM
Oleh ABDUL RASHID ABDUL RAHMAN

10 Jun 2022, 6:40 pm
BERA – Perdana Menteri, Datuk Seri Ismail Sabri Yaakob menjelaskan pemansuhan hukuman mati mandatori bukan bermaksud tiada lagi pelaksanaan hukuman mati dalam sistem keadilan jenayah negara.
Beliau sebaliknya berkata, hukuman mati tetap dilaksanakan cuma tiada lagi mandatori bagi memberi pilihan kepada hakim untuk menggunakan budi bicara dalam menjatuhkan hukuman.
Ia juga katanya, bagi memberi peluang kedua kepada pesalah atas budi bicara hakim kepada mereka yang dirasakan layak.
“Mesyuarat Kabinet minggu lalu kita dapat laporan jawatankuasa berkaitan untuk melihat cadangan hukuman mandatori dipinda. Hukuman mati tidak dimansuh kena faham ia masih kekal ada, tetapi mandatori ditukar kepada budi bicara.
“Sebagai contoh Seksyen 39B Akta Dadah Berbahaya (ADB), hakim tiada pilihan terikat mesti jatuhkan hukuman mandotari sedangkan kadang-kadang melibatkan anak-anak muda umur 18 tahun, hakim mungkin punya pandangan anak muda ini teraniaya ada dadah dalam beg, tetapi tidak dapat buktikan siapa yang bagi.
“Akhirnya hakim tiada pilihan perlu jatuhkan hukuman gantung sampai mati mandotari walaupun hakim anggap budak muda ini patut diberikan peluang untuk hidup dan boleh berubah

“Jadi kita berpandangan, setiap manusia perlu diberi peluang kedua, jadi hakim ada dua pilhan kalau dia rasa itu memang penjenayah tegar, mengedar dadah menyebabkan ribuan orang mati, boleh dijatuhkan hukuman mati dan kalau ikut budi bicara hendak beri hukuman seumur hidup dengan sebat sekali, jadi dia boleh pinda hukuman mandatori kepada hukuman lebih ringan,” katanya.
Beliau berkata demikian pada sidang media selepas merasmikan Perhimpunan Agung Tahunan Kali Ke-23 Persatuan Orang Asli Semenanjang Malaysia (Poasm) di sini hari ini.
Kerajaan semalam bersetuju memansuhkan hukuman mati mandatori dengan hukuman gantian tertakluk budi bicara mahkamah sebagai usaha menambah baik sistem keadilan jenayah negara.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar dipetik berkata, keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori dalam Mesyuarat Jemaah Menteri pada 8 Jun lalu.
Wan Junaidi berkata, kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian tersebut. – KOSMO! ONLINE


Kajian terperinci pastikan Bon Odori tepati syarak
Oleh AMREE AHMAD

10 Jun 2022, 4:43 pm
PUTRAJAYA – Pejabat Mufti Wilayah Persekutuan (PMWP) menyarankan agar kajian lebih terperinci dibuat bagi memastikan status sebenar sambutan perayaan tradisi Jepun, Bon Odori.
Menerusi kenyataan dalam slot Bayan Linnas Siri Ke-254 disiarkan laman sesawang rasmi agensi itu hari ini, ia juga bagi mengesahkan sama ada acara tersebut menepati batas syarak.
“Justeru dicadangkan kajian lanjut bagi memastikan kedudukan festival tahunan ini ada kaitan hubungan kepercayaan yang bersifat keagamaan atau semata-mata kebudayaan,” katanya.
Hantaran itu merujuk isu kontroversi penganjuran program Bon Odori oleh Kedutaan Jepun ke Malaysia yang bakal diadakan di Kompleks Sukan Shah Alam, Selangor pada 16 Julai depan.
Mengulas lanjut, PMWP menegaskan bahawa, meskipun Bon Odori telah lama berevolusi kepada aktiviti kekeluargaan, tetapi umat Islam masih perlu wajib mematuhi segala hukum syarak.
“Jika program itu ada elemen bertentangan Islam seperti pergaulan bebas, pendedahan aurat, minum arak dan sebagainya, maka wajib dihindarkan daripada terlibat bersubahat,” ujarnya.

Panduan asas itu selaras dengan keputusan Muzakarah Jawatankuasa Fatwa Majlis Kebangsaan Hal Ehwal Ugama Islam pada 2005 yang membincangkan isu hari kebesaran bukan Islam.
Persidangan itu telah menetapkan kriteria perayaan yang boleh dihadiri umat Islam antaranya tiada upacara tertentu atau perbuatan khas yang berlawanan dengan akidah dan hukum syarak.
PMWP bahkan pernah menerbitkan pencerahan berhubung isu sambutan Tahun Baharu Cina pada awal tahun ini ekoran kontroversi orang Islam menggantung tanglung perayaan tersebut.
Secara umum, ulama dalam kalangan mazhab Syafie turut berpendapat akan jatuh kafir dan terhapus amalan ibadat jika meniru perbuatan bukan Islam ketika meraikan perayaan mereka.
Sehubungan itu, majoriti besar ulama menegah umat Islam menghadiri sambutan masyarakat bukan Islam kerana dibimbangi ada unsur agama yang boleh menjerumuskan kepada syirik. – KOSMO! ONLINE


Majlis Daerah Tampin sita 109 kediaman tak jelas cukai taksiran
Oleh NOR AINNA HAMZAH

10 Jun 2022, 6:58 pm
TAMPIN – Majlis Daerah Tampin (MDT) menyita 109 premis kediaman di daerah ini berikutan kedegilan pemiliknya menjelaskan tunggakan bayaran cukai taksiran melebihi tempoh enam tahun.
Yang Dipertua MDT, Zahari Md Afandi berkata, operasi sitaan tersebut melibatkan 13 taman perumahan di kawasan Tampin, Gemencheh dan Gemas dengan jumlah tunggakan sebanyak RM184,803.65.
“Lokasi terlibat antaranya di Taman Indah Baru, Taman Clonlee, Taman Gunung Mas, Kampung Dusun, Taman Desa Permai Repah, Taman Regent, Taman Dato Taha, Taman Muhibbah, Taman Melor 2, Taman Pekan Gemencheh Baru, Taman Desa Permai Gemas, Taman Sentosa Gemas dan Pekan Gemas,” katanya ketika ditemui di MDT di sini hari ini.
Ujar Zahari lagi, antara alasan yang diberikan oleh pemilik premis kediaman adalah masalah kewangan, namun pihak MDT mendapati kebanyakkan premis yang dikenakan tindakan sitaan itu tidak menunjukkan keadaan kengkangan kewangan.
“Ada premis kediaman yang disita dilengkapi kemudahan kediaman yang baik serta bernilai tinggi, namun gagal menjelaskan bayaran cukai taksiran sekitar RM150 setahun,” katanya.
Sehubungan itu, beliau mengingatkan pemilik premis kediaman yang ingin mengelak dikenakan tindakan sitaan untuk menjelaskan segera tunggakan cukai taksiran atau membuat perbincangan bagi pembayaran ansuran di MDT.

“Orang awam juga boleh menyemak dan membuat bayaran cukai taksiran secara dalam talian melalui laman sesawang Pbtpay. Layari https://pbtpay.kpkt.gov.my/,” katanya. – KOSMO! ONLINE


Amalan sedekah ingatkan Shuib, tak pandang harta dunia
Oleh MOHD. HAIKAL ISA

10 Jun 2022, 6:30 pm
PETALING JAYA – Tular dirinya memberi sejumlah wang kepada seorang lelaki dalam kesusahan, pelakon dan usahawan, Shuib melihat amalan bersedekah sebagai jalan mengingatkan bahawa segala kemewahan di dunia ini hanyalah pinjaman daripada Ilahi.
Shuib atau nama sebenarnya, Shahmira Muhammad ketika dihubungi Kosmo! Online berkata, dikurniakan kesenangan duniawi sebenarnya juga merupakan ujian buat hamba-Nya sama seperti mereka yang dilanda kesusahan.
“Bersedekah ini salah satu perihal yang dituntut dalam agama Islam. Tapi, dalam bersedekah ini, Allah juga menguji keyakinan kita dalam mengamalkannya.
“Andai kata, kalaulah kita ini dikurniakan keyakinan yang bulat dengan hebatnya amalan bersedekah, insya-Allah itulah saat di mana kita akan rasa seronok bersedekah,” katanya.
Ujar pengasas jenama minuman Bubblebee itu lagi, Allahyarham Siti Sarah merupakan individu yang banyak mengajarnya tentang fadhilat bersedekah.
“Kita takkan rasa macam rugi. Kita takkan rasa takut-takut untuk bersedekah, insya-Allah sebab saya juga telah dikurniakan seorang isteri yang cukup hebat dan luar biasa (Allahyarham).

“Dia selalu bagi saya teladan kebaikan bersedekah. Dia juga yang meyakinkan saya dengan amalan bersedekah.
“Kena yakin 100 peratus bersedekah tidak akan merugikan kita. Juga akan mendidik kita menjadi seseorang yang tidak terlalu memandang harta dunia,” ujarnya.
Shuib, 38, turut mengingatkan bahawa segala bentuk kemewahan di dunia ini hanya bersifat sementara dan boleh hilang dalam sekelip mata.
“Apa yang ada di dunia ini semua adalah pinjaman. Kita saja rasa semua kita punya. Itu yang kadang-kadang kita rasa takut nak memberi, bersedekah dan sebagainya.
“Kalau Allah nak ambil, Dia boleh ambil macam itu sahaja. Insya-Allah, sesiapa sahaja yang amalkan sedekah setiap pagi, usai solat Subuh, Dia berjanji akan luaskan rezeki termasuk berikan kesenangan dunia akhirat kepada hamba-Nya,” ungkapnya lagi.
Terdahulu, Shuib mencuri perhatian khalayak dalam media sosial apabila tular sebuah video dirinya memberi sejumlah wang kepada seorang lelaki yang ditimpa ujian keretanya mati di tengah jalan. – KOSMO! ONLINE


Budak 12 tahun rompak stesen minyak
Oleh KOSMO!

10 Jun 2022, 7:00 pm
HARTFORD, MICHIGAN – Kamera pengawasan merakam tindakan seorang budak lelaki berusia 12 tahun merompak sebuah stesen minyak di Amerika Syarikat dan melepaskan tembakan menggunakan pistol milik datuknya, lapor laman berita Wion News semalam.
Polis menyatakan, budak lelaki itu dianggap membahayakan keselamatan awam dan ditangkap, seterusnya ditahan di Pusat Juvana Daerah Allegan.
Dia masuk ke dalam sebuah stesen minyak di bandar Hartford, Michigan kelmarin dan beratur bersama pelanggan lain sebelum mengeluarkan sepucuk pistol dari beg hitam yang dibawanya lalu diacukan ke arah juruwang.
Kamera pengawasan stesen minyak tersebut merakam kejadian rompakan bersenjata itu. Menerusi rakaman video berkenaan, juruwang didengari berkata: “Kamu serius?”, ketika melihat pistol diacukan ke arahnya.
Beberapa saat kemudian, budak lelaki itu terus melepaskan tembakan ke arah siling dan juruwang dilihat menyerahkan beg berisi wang kepadanya.
Polis Hartford tiba dalam masa 90 saat setelah panggilan kecemasan dibuat sejurus selepas budak lelaki itu meninggalkan lokasi kejadian.

Mereka kemudian menemui suspek tidak jauh dari stesen minyak berkenaan di belakang sebuah bangunan, kata Ketua Polis Hartford, Tressa Beltran.
Polis mendapati budak lelaki itu mencuri pistol daripada peti besi milik datuknya yang mendakwa bahawa dia tidak sedar bahawa cucunya boleh mengakses peti tersebut.
Budak lelaki bawah umur itu kemudian didakwa dengan enam pertuduhan jenayah termasuk rompakan bersenjata, melepaskan tembakan dan menyerang menggunakan senjata berbahaya. – Agensi


Ubat pengasih sebenar dijangka dalam pasaran tiga hingga lima tahun lagi
Oleh KOSMO!

10 Jun 2022, 4:59 pm
LONDON – Seorang pakar antropologi meramalkan bahawa ubat bagi mencetuskan perasaan cinta dipercayai akan berada dalam pasaran dalam tempoh tiga hingga lima tahun lagi, lapor portal berita MailOnline kelmarin.
Ahli antropologi Universiti Oxford, Dr. Anna Machin berkata, ubat tersebut mungkin termasuk oksitosin atau juga digelar sebagai ‘hormon cinta’ untuk menimbulkan kembali perasaan cinta dalam diri seseorang.
Ubat berkenaan yang merupakan sejenis antidepresi, mungkin akan diberikan kepada individu yang murung akibat ditinggalkan kekasih di samping membantu pasangan yang bermasalah.
“Terdapat banyak persoalan berkaitan etika berhubung ubat ini, namun ia sememangnya akan diperkenalkan (di pasaran).
“Kami tahu mengenai neurokimia cinta yang mencadangkan beberapa perkara yang boleh dilakukan untuk meningkatkan kebolehan seseorang dalam mencari cinta atau meningkatkan peluang anda untuk kekal dalam sesuatu hubungan.
“Sudah pasti satu daripada perkara tersebut  sedang dikaji secara komersial. Bayangkan berapa banyak wang yang mampu dijana? Semuanya bergantung kepada kajian ubat cinta ini,” ujarnya. – Agensi


Rumah Bonda saman Jabatan Kebajikan Masyarakat
Oleh NUZULSHAM SHAMSUDDIN

10 Jun 2022, 6:14 pm
KUALA LUMPUR – Pertubuhan Kebajikan Rumah Bonda Kuala Lumpur, atau Rumah Bonda memfailkan saman terhadap Jabatan Kebajikan Masyarakat Wilayah Persekutuan Kuala Lumpur (JKMWPKL) bagi memohon permohonan rumah perlindungan itu dibuka semula.
Pertubuhan Kebajikan Rumah Bonda Kuala Lumpur melalui pengerusinya Siti Bainun selaku plaintif memfailkan saman pemula itu di Mahkamah Majistret di sini melalui firma guaman, Tetuan Asiah Abd. Jalil Chambers pada 7 Jun lalu dengan menamakan Pengarah JKMWPKL sebagai defendan tunggal.
Sesalinan dokumen terbabit diperolehi media hari ini dan kes itu ditetapkan untuk pengurusan kes pada 22 Jun ini.
Berdasarkan afidavit Siti Bainun, Pertubuhan Rumah Bonda ditubuhkan pada 31 Januari 2019 dan pada mulanya beroperasi di Laman Residen, Kipark Seri Utara sebelum berpindah ke Taman Setapak pada 27 Oktober 2020.
Di alamat terbaharu itu, rumah perlindungan yang dikenali dengan nama Rumah Bonda telah diwujudkan dan sepanjang rumah perlindungan itu beroperasi ia telah berada bawah pengawasan dan pemantauan JKMWPKL.
Antara fungsi Rumah Bonda ialah memberi tempat perlindungan kepada remaja dan wanita yang hamil luar nikah, remaja dan wanita teraniaya, terlibat dengan gejala sosial dan perlindungan sementara kepada bayi yang dilahirkan luar nikah dan kanak-kanak yang sedang menjalani kes mahkamah.

“Sejak penubuhannya, Rumah Bonda telah menepatkan 62 orang remaja dan wanita hamil serta seramai 50 orang bayi telah dibantu untuk dilahirkan di hospital secara selamat. JKMWPKL melalui perintah mahkamah juga ada menghantar kanak-kanak tanpa waris dan remaja yang hamil luar nikah.
“Kakitangan JKMWPKL termasuk Pegawai-Pegawai Pelindung JKM sememangnya mengenali saya dan sering berurusan dengan saya mengenai hal ehwal penjagaan dan perlindungan wanita serta kanak-kanak yang menjadi penghuni Rumah Bonda,” kata Siti Bainun dalam afidavit tersebut.
Bagaimanapun, pada 9 Julai 2021, Siti Bainun menyatakan dia telah menerima Notis Lak (Penutupan) daripada JKMWPKL yang memaklumkan bahawa Rumah Bonda di Taman Setapak akan ditutup mengikut Seksyen 16(1) Akta Pusat Jagaan 1993.
Siti Bainun mendakwa tindakan Lak yang dibuat atas alasan Rumah Bonda tidak berdaftar di bawah Akta Pusat Jagaan adalah tidak berasas, tidak adil dan tidak mengikut proses pentadbiran kerana pada sepanjang JKMWPKL mengetahui Rumah Bonda dalam proses pendaftaran.
Pada 20 Ogos dan 2021, Siti Bainun didakwa telah menganiaya dan mengabaikan seorang remaja perempuan Sindrom Down yang berlaku di Kondo Irama Wangsa, Wangsa Maju di sini yang juga merupakan rumah kediaman wanita itu.
Kemudian pada 20 April lalu, Rumah Bonda telah menerima notis tawaran kompaun berjumlah RM5,000 daripada JKM WPKL mengikut Peraturan-Peraturan Pusat Jagaan 1994 (Pengkompaunan Kesalahan) di bawah Seksyen 21A dan Seksyen 24 Akta Pusat Jagaan 1993. Bayaran kompaun tersebut telah dilunaskan pada 25 April lalu.
Bagaimanapun, Pegawai Penguatkuasa JKM WPKL telah memaklumkan kepada Siti Bainun walaupun kompaun telah dibayar, Rumah Bonda hanya boleh dibuka semula atas perintah mahkamah sahaja.
Disebabkan perintah penutupan itu masih lagi berkuatkuasa, Siti Bainun mendakwa pihaknya tidak boleh menjalankan kerja-kerja amal yang lain seperti penyediaan makanan bagi gelandangan dan pusat bank makanan.
“Rumah Bonda juga telah dituduh oleh masyarakat telah menyalahgunakan wang sumbangan dan menyimpan barang-barang peribadi bekas penghuni secara salah sedangkan premis terbabit telah dikunci oleh JKMWPKL dan tidak boleh diakses oleh ssesiapa,” kata Siti Bainun yang turut memberitahu dia masih perlu membayar sewa RM2,800 sejak ia ditutup hingga sekarang.
Oleh itu, plaintif memohon agar mahkamah memerintahkan JKMWPKL untuk menanggalkan Lak yang dibuat pada 12 Julai 2021.
Siti Bainun juga memohon agar Rumah Bonda dibenarkan beroperasi di Taman Setapak di sini dan digunakan untuk lain-lain tujuan selain sebagai pusat jagaan. Turut dimohon ialah perintah dan relif-relif lain yang difikirkan sesuai oleh Mahkamah. – KOSMO! ONLINE


Dua pekerja jatuh dalam tangki coklat
Oleh KOSMO!

10 Jun 2022, 6:00 pm
NEW YORK – Dua orang diselamatkan kelmarin selepas terjatuh ke dalam sebuah tangki berisi coklat di sebuah kilang coklat Mars Wrigley, dalam negeri Pennsylvania, lapor media Amerika Syarikat.
Beberapa laporan menyebut bahawa kedua-duanya tidak berdaya keluar daripada tangki tersebut di mana mereka tenggelam pada paras pinggang dalam coklat sehinggalah diselamatkan.
“Anggota-anggota penyelamat terpaksa membuat lubang pada sisi tangki itu untuk membebaskan mereka yang terperangkap,” kata penyelia komunikasi perkhidmatan kecemasan 911 Daerah Lancaster, Brad Wolfe kepada saluran berita CNN.
Rakaman media tempatan memaparkan sebilangan kenderaan polis dan kecemasan di luar kilang tersebut di bandar Elizabethtown, timur Pennsylvania
Kedua-dua pekerja berkenaan dibawa ke hospital tetapi keadaan mereka masih tidak diketahui, demikian menurut media tempatan. – AFP


Jangan kacau, runtuhkan masjid saya nak bina – Azri Iskandar
Oleh MOHD. HAIKAL ISA

10 Jun 2022, 5:12 pm
PETALING JAYA – Menjawab dakwaan tidak semena-mena seorang wanita dikenali sebagai F yang mengakui menerima lamaran daripadanya, pelakon Azri Iskandar memohon kehidupannya tidak terus diganggu individu terbabit.
Azri atau nama sebenarnya, Azri Iskandar Zulkiffly Iskandar ketika dihubungi Kosmo! Online sebentar tadi memberitahu, tidak logik untuk dirinya mengajak seorang wanita berkahwin dua hari selepas bercerai dengan bekas isteri, Ellie Suriaty.
“Saya tak tahu apa motif dia buat pendedahan kepada media selepas saya bercerai dan membuat pendedahan ingin membina masjid dengan Azra Diera.
“Kalau niatnya untuk mengeruhkan hubungan antara saya dengan bakal isteri, semoga berjaya sebab Azra percayakan diri saya.
“Pesan saya untuk dia, berhentilah. Tolong jangan kacau hubungan dan runtuhkan masjid yang saya nak bina dengan Azra,” katanya.
Pelakon drama Rahimah Tanpa Rahim itu menegaskan lagi bahawa, hanya Azra yang ingin dikahwininya buat masa sekarang.

“Saya cuma nak berkahwin dengan Azra. Apabila membaca dakwaannya, saya pun terkejut tapi saya yakin, Azra lebih tahu kebenarannya.
“Macam saya cakap tadi, di mana logiknya dua hari lepas bercerai terus ajak berkahwin sedangkan sebelum itu kami dah putus hubungan agak lama sebelum bertemu kembali baru-baru ini,” ujarnya.
Untuk rekod, Azri dan Ellie Suriaty bercerai talak satu di Mahkamah Rendah Syariah Gombak Timur pada 17 Mei lalu.
Terbaharu, dia mengesahkan ingin mengahwini wanita pilihan yang juga merupakan seorang penulis skrip, Dr. Azra Diera, 43, bulan ini.
Katanya kepada media, dia bakal menghantar rombongan merisik pada 23 Jun ini.
“Buat masa sekarang tarikh nikah belum ada. Insya-Allah dalam masa dua minggu ini saya akan ke Perlis berjumpa keluarga perempuan untuk merisik.
“Saya nak bincang dengan keluarga Azra untuk percepatkan perkahwinan, kalau boleh bulan ini,” ujarnya. – KOSMO! ONLINE


Tiada laporan jemaah haji Malaysia dijangkiti Covid-19
Oleh ROSLIZA MOHAMED

10 Jun 2022, 3:24 pm
KOTA BHARU – Tiada jemaah haji dari Malaysia yang dilaporkan dijangkiti Covid-19 ketika menunaikan haji di Tanah Suci bermula awal bulan ini.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk berkata, berdasarkan maklumat daripada Jabatan Kemajuan Islam Malaysia (Jakim), jemaah haji ketika ini juga tidak menghadapi sebarang masalah di Mekah.
“Alhamdulillah, tiada laporan jemaah Malaysia yang menunaikan ibadah itu dijangkiti Covid-19 setakat ini dan semuanya sihat.
“Kita juga berharap semua jemaah yang berada di Tanah Suci termasuk mereka yang bakal berlepas selepas ini dipermudahkan segala urusan,” katanya ketika ditemui pemberita selepas Majlis Perasmian Program Lambaian Kaabah-Tetamu Dhuyufurrahman Parlimen Pengkalan Chepa di Kompleks Purnama di sini hari ini.
Pada majlis itu, Ahmad Marzuk menyampaikan wang sagu hati kepada bakal jemaah haji dari kawasan Parlimen Pengkalan Chepa.
Mengulas lanjut, Ahmad Marzuk berkata, beliau berharap semua jemaah haji Malaysia sentiasa menjaga prosedur operasi standard yang telah ditetapkan oleh kerajaan Arab Saudi.- KOSMO! ONLINE


Adam Corrie bosan pegang watak gengster
Oleh NUR EMIRA SAIZALI

10 Jun 2022, 4:30 pm
KUALA LUMPUR – Kerap diberi watak antagonis, pelakon Adam Corrie mengakui bosan kerana sering menjayakan karakter jahat seperti gengster sepanjang karier lakonannya.
Menurut pemilik nama penuh Adam Corrie Lee Abdullah, 54, disebabkan kerap diberi kepercayaan menjayakan watak jahat, persepsi orang ramai terhadapnya juga turut berubah ke arah negatif.
“Asal jahat saja saya. Saya sebenarnya bosan. Kadang-kadang persepsi umum bila lihat seperti memang orang jahatlah.
“Tolonglah bagi saya watak baik pula, saya pun mahukan kepelbagaian dan pegang karakter lain juga,” katanya kepada Kosmo! Online baru-baru ini.Adam
Dia berkata demikian ketika ditemui pada majlis sidang akhbar dan pelancaran telefilem Bangkitkan Aku Kembali di sini, baru-baru ini.
Inginkan perubahan, dia yang terkenal menerusi watak Dragon menerusi filem KL Gangster berharap pihak produksi khususnya pengarah dan penerbit memberi peluang kepadanya untuk meneroka karakter lain dalam mana-mana karya selepas ini.

Bukan kerana ingin menolak rezeki, Adam menegaskan hanya ingin orang ramai melihat potensi lain dalam dirinya berbanding hanya memegang watak antagonis.
“Baru-baru saya ini dapat satu tawaran watak jahat juga. Ada satu lagi tawaran berlakon filem. Pun watak jahat juga.
“Biar orang nampak saya dengan watak berbeza. Saya pun banyak buat forum di masjid, surau dan universiti.
“Saya nak sangat bawa watak sebegitu untuk tunjukkan kepada orang ramai bahawa saya mampu lakukannya.
“Bukan nak terlalu memilih watak, kalau boleh berikan saya kepercayaan untuk bawakan watak lain dengan baik dan insya-Allah orang terima,” katanya.
Dalam pada itu, impiannya untuk memegang watak sebagai seorang ustaz terlaksana menerusi telefilem Bangkitkan Aku Kembali sebagai Ustaz Daniel.
“Ini pertama kali saya dapat pegang watak lain iaitu sebagai Ustaz Daniel.
“Sangat teruja ditambah pula penampilan saya sebagai ustaz dalam cerita ini bukan seperti ustaz klise yang memakai jubah, berserban atau memegang tasbih.
“Agak mencabar tetapi inilah yang saya nanti-nantikan selama ini, sekurang-kurangnya dapat lari dari kebiasaan,” ujarnya lagi.
Selain Adam, Bangkitkan Aku Kembali turut menampilkan lakonan Amy Nur Tinie, Aishah Azman, Danial Dashuki dan ramai lagi. – KOSMO! ONLINE


Hujan lebat landa beberapa kawasan di Sabah
Oleh KOSMO!

10 Jun 2022, 4:33 pm
PETALING JAYA – Ribut petir, hujan lebat dan angin kencang dijangka melanda beberapa kawasan di negeri Sabah.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu dijangka berterusan sehingga pukul 8 malam ini.
“Antara kawasan yang terlibat ialah di Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat, Sandakan (Tongod, Telupid, Beluran dan Sandakan) dan Kudat (Kota Marudu dan Pitas), ” katanya di sini hari ini.
Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Pasukan khas tangani isu kelewatan pasport antarabangsa
Oleh MOHD. HUSNI MOHD. NOOR

10 Jun 2022, 4:21 pm
PUTRAJAYA – Jabatan Imigresen (JIM) akan menempatkan pasukan khas di kaunter Imigresen di sekitar Lembah Klang bermula minggu depan bagi mengatasi isu kesesakan pengeluaran Pasport Malaysia Antarabangsa (PMA).
Ketua Pengarahnya, Datuk Seri Khairul Dzaimee Daud berkata, keputusan itu diambil susulan kejayaan pasukan khas itu dalam mengatasi isu sama di Johor.
Beliau berkata, sebelum ini, pihaknya menghantar lapan pegawai ke Johor bagi mengatasi isu pengeluaran PMA di negeri itu dan ia menampakkan kejayaan.
“Pasukan khas itu hanya ditugaskan untuk memberi kelulusan (pasport) sahaja dan tidak membabitkan lain-lain urusan.
“Justeru, pendekatan sama akan digunakan di Lembah Klang minggu hadapan. Malah, kami juga sedang mengumpulkan pegawai dari negeri lain untuk dibawa ke kawasan itu,” katanya pada sidang akhbar di sini hari ini.
Sebelum ini, berlaku kesesakan luar biasa membabitkan permohonan dan pembaharuan PMA di Lembah Klang dan ia berpunca daripada orang ramai hadir yang hadir serentak pada waktu pagi untuk urusan membuat PMA.

Susulan kesesakan itu, JIM mencadangkan kepada orang awam supaya mengambil peluang cuti persekolahan ketika ini untuk memohon dan memperbaharui PMA di kaunter imigresen di luar kawasan Lembah Klang.
Pada masa sama, Khairul berkata, pihaknya juga sedang mengkaji menggunakan gambar sedia ada di dalam sistem bagi pemohon berusia 30 tahun ke atas yang mahu memperbaharui pasport mereka.
“Kami harap langkah itu dapat menjimatkan masa dan mempercepatkan proses kelulusan pasport,” katanya. – KOSMO! ONLINE


Kerajaan negeri, MCMC kerjasama kes tipu inap desa
Oleh MOHD AZLI ADLAN

10 Jun 2022, 4:16 pm
KUALA TERENGGANU – Kerajaan negeri menjalin kerjasama dengan Suruhanjaya Komunikasi dan Multimedia (MCMC) bagi membanteras aktiviti penipuan inap desa tidak wujud yang dikesan menular di negeri ini baru-baru ini.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, pihaknya memandang serius kes penipuan dilakukan secara online tersebut.
Gejala itu dikhuatiri boleh menjejaskan industri pelancongan yang sedang berkembang di negeri ini sekiranya tidak dibanteras.
“Kes penipuan ini sedikit sebanyak menimbulkan kebimbngan dalam kalangan pelancong yang berkunjung ke Terengganu.
“Sehubungan itu, kita berbincang dengan MCMC untuk mengatasinya dengan mengenal pasti aplikasi dan saluran media sosial mencurigakan untuk disekat,” katanya ketika ditemui di Kampung Budaya Terengganu di sini hari ini.
Berita berkaitan: Pelancong ditipu inap desa tak wujud di Terengganu

Berita berkaitan: Suami isteri diberkas kes penipuan inap desa
Kosmo! semalam melaporkan seorang pelancong dari Negeri Sembilan mendakwa kerugian RM221.50 setelah inap desa di Jalan Pasir Panjang di sini yang ditempah secara online rupa-rupanya tidak wujud.
Bertindak atas maklumat, polis menahan sepasang suami isteri yang dipercayai dalang penipuan terbabit di Dungun bagi membantu siasatan mengikut Seksyen 420 Kanun Keseksaan.
Dalam pada itu, Ariffin menasihatkan pelancong yang mengunjungi Terengganu agar berhati-hati sewaktu membuat tempahan tempat penginapan terutama inap desa. – KOSMO! ONLINE


Ulama tegah beri lembu minum air kencing manusia
Oleh KOSMO!

10 Jun 2022, 4:20 pm
PETALING JAYA – Tindakan segelintir penternak lembu memberi minum air kencing manusia kepada haiwan itu adalah perbuatan yang dilarang oleh ulama.
Ini kerana menurut penceramah selebriti, Ustaz Azhar Idrus, haiwan yang diberi minum air kencing manusia telah menjadi haiwan kotor dan ia tidak elok.
Bagaimanapun katanya, jika memberi air kencing itu adalah bertujuan untuk menjinakkan haiwan itu, maka hukumnya adalah harus.
“Tetapi bukan setiap hari beri minum air kencing tuan lembu kepada lembu, hanya sekali beri untuk haiwan itu jinak sahaja.
“Sama seperti kita bela anjing untuk memburu contohnya, kita boleh beri anjing menjilat tangan supaya anjing itu kenal tuannya. Selepas itu samaklah balik mengikut hukum,” katanya di laman Facebook.
Menjelaskan lagi perkara itu, Azhar berkata, haiwan tidak terikat dengan apa-apa hukum syarak dan manusia sahaja yang terikat dengan hukum tersebut.

Seperti contohnya kes lembu tadi, haiwan tersebut tidak haram atau berdosa jika minum air kencing tuannya.
“Sama juga binatang lain, tiada istilah halal haram, harus atau berdosa bagi haiwan. Kambing berzina dengan kambing tidak berdosa.
“Begitu juga lembu jika ia LGBT pun tidak berdosa, kera kalau main judi pun tidak berdosa. Hukum syarak hanyalah kepada manusia sahaja,” selorohnya. – KOSMO! ONLINE


Dakwaan mangsa bunuh, bakar hamil tidak benar
Oleh ASLIZA MUSA

10 Jun 2022, 4:25 pm
IPOH – Polis menafikan dakwaan tular kononnya wanita yang dibunuh kejam dengan mayatnya ditemui dibakar di tepi sungai dekat Kampung Talang Hulu, Kuala Kangsar minggu lalu sedang hamil.
Ketua Polis Perak, Datuk Mior Faridalathrash Wahid berkata, hasil bedah siasat yang dijalankan di Hospital Kuala Kangsar tidak membuktikan mangsa hamil ketika kejadian.
Katanya, pihaknya percaya dakwaan itu ditimbulkan netizen ekoran insiden hampir serupa turut berlaku di India yang mana mangsa dirogol sebelum mayatnya dibakar.
“Dakwaan kononnya mangsa berusia 21 tahun dirogol, tidak benar. Ini adalah spekulasi yang dilakukan pihak tertentu di media sosial berkaitan kes rogol dan bakar seorang perempuan di India.
“Mungkin insiden itu yang mereka kaitkan dengan kejadian berlaku di Kuala Kangsar,” katanya ketika ditemui di Greentown di sini hari ini.
Beliau memberitahu, pihaknya telah memperoleh perintah lanjutan reman ke atas teman lelaki mangsa berusia 20 tahun selama enam hari lagi selepas remannya berakhir hari ini.

Polis yakin suspek yang tidak bekerja mempunyai kaitan secara langsung dengan kes pembunuhan berkenaan.
“Setakat ini, kita tidak dapat kata teman lelaki mangsa adalah suspek utama kerana siasatan masih berjalan. Berdasarkan siasatan, mangsa biasanya akan keluar rumah bersama keluarga atau teman lelakinya,” katanya.- KOSMO! ONLINE


Didenda RM1,000 gagal jelas wang RM3.14 juta dalam akaun
Oleh NUZULSHAM SHAMSUDDIN

10 Jun 2022, 4:41 pm
AMPANG – Seramai 10 lelaki masing-masing didenda maksimum RM1,000 oleh Mahkamah Majistret di sini hari ini atas pertuduhan gagal memberi penjelasan wang berjumlah lebih RM3 juta milik seorang guru swasta lelaki dalam akaun bank mereka.
Majistret Normaizan Rahim menjatuhi hukuman itu ke atas Mohamad Saifuddin Ismail, 29, Mohammad Anas Kamarudin, 31, Muhammad Ariff Ahmad Tajuddin, 29, Muhamad Helmi Ahmad, 39, dan Mohd. Syukur Maula Muhamad Desa, 32,.
Turut dihukum Mohd Hafiz Kamis, 38,  Muhammad Ikhwan Iswandy Ramli, 38, Mohd. Nizam Mat Jasat, 51, Khairul Mizan Mohamad Johari, 31, dan S.  Vikneswaran, 29. Mereka mengaku bersalah atas pertuduhan yang disabitkan.
Mereka didakwa ada dalam milikan wang berjumlah RM3.14 juta milik seorang guru swasta yang berusia 31 tahun yang mana kesemua tertuduh tidak dapat memberi penjelasan memuaskan bagaimana mereka memperoleh wang tersebut.
Jumlah paling rendah adalah RM40,000 manakala jumlah tinggi RM2.3 juta.
Kesemua kesalahan dilakukan di dua bank di Ampang di sini antara 20 Februari hingga 4 April lalu (2022) mengikut Seksyen 29 (1) Akta Kesalahan Kecil 1955 (Akta 336).

terdahulu, kesemua tertuduh yang diwakili peguam Yayasan Bantuan Guaman Kebangsaan, Mohd. Faiz Fahmy Abdul Razak dan Kelvinder Singh Sidhu merayu hukuman rendah kerana anak guam mereka mempunyai tanggungan keluarga .
Timbalan Pendakwa Raya Nurul Ameera Sam dan Annur Athirah Amran memohon hukuman berbentuk pengajaran dengan mengambil kira faktor kepentingan awam.
“Sebagai pemegang akaun, tertuduh-tertuduh perlu mengambil tahu transaksi dalam akaun mereka,” kata pihak pendakwaan itu.
Mengikut fakta kes, mangsa menerima panggilan daripada lelaki yang memperkenalkan diri sebagai pegawai daripada Lembaga Hasil Dalam Negeri (LHDN).
Lelaki itu menyatakan mangsa mempunyai tunggakan cukai selama 15 bulan berjumlah RM17,600.76 yang didaftarkan atas namanya.
Mangsa kemudian diminta membuka akaun bank baharu sebelum maklumat perbankan diserahkan kepada lelaki berkenaan.
Akhbar sebelum ini melaporkan akibat terperdaya dengan panggilan pegawai LHDN, seorang guru swasta kerugian pada Februari lalu. – KOSMO! ONLINE


KJ antara 12 menteri dijemput ke Universiti Harvard
Oleh SITI A'ISYAH SUKAIMI

10 Jun 2022, 4:29 pm
PUTRAJAYA – Menteri Kesihatan, Khairy Jamaluddin Abu Bakar menjadi seorang daripada 12 menteri dipilih dari pelbagai negara bagi menghadiri Harvard Ministerial Leadership Program di Universiti Harvard, Amerika Syarikat bermula 12 hingga 15 Jun ini.
Kementerian Kesihatan (KKM) dalam kenyataannya memaklumkan, beliau telah menerima undangan daripada Universiti Harvard bagi menghadiri program tersebut yang dianjurkan secara bersama oleh Harvard T.H. Chan School of Public Health, Harvard Graduate School of Education dan Harvard Kennedy School.
Menurut kenyataan itu, program bertaraf global itu dianjurkan secara jemputan khas dengan kesemua 12 menteri dipilih terlibat di dalam portfolio kesihatan, pendidikan serta pembangunan insan.
“Program ini memberi penekanan kepada aspek kepimpinan serta fokus kepada perkongsian interaktif dan paraktikal peserta menerusi perbincangan kajian kes dan pengalaman masing-masing dalam pembangunan insan dan juga kemajuan ekonomi.
“Jemputan khas kepada menteri kesihatan untuk menyertai program yang dianjurkan pada setiap tahun ini adalah satu pengiktirafan buat negara, khususnya KKM,” katanya.
Sementara itu, program tersebut juga merupakan antara platform terbaik untuk mempelajari dan menganalisis pengalaman negara-negara lain yang boleh dijadikan rujukan, di samping peluang untuk Malaysia berkongsi kejayaan serta pengalaman dalam menguruskan pandemik Covid-19. -KOSMO! ONLINE


Geng Padil sasar samun warga asing tumpas
Oleh KHAIRULMIZAN YAHYA

10 Jun 2022, 3:18 pm
KUANTAN – Polis berjaya menahan dua lelaki dikenali sebagai Geng Padil yang aktif melalukan jenayah termasuk samun dengan mensasarkan warga asing, di sekitar daerah ini sejak lebih sebulan lalu.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, penahanan suspek dilakukan susulan satu laporan polis berkaitan kejadian samun membabitkan seorang mangsa warga asing di Indera Mahkota 14, di sini pada 6 Jun lalu.
“Dalam kejadian pukul 3 petang itu, suspek disyaki menggunakan sebilah parang untuk menakutkan mangsa sebelum melarikan wang tunai dan telefon bimbit milik mangsa dengan nilai kerugian sebanyak RM700.
“Mangsa juga mengalami kecederaan luka di tapak tangan akibat terjatuh selepas ditolak suspek yang kemudian melarikan diri menggunakan sebuah kereta yang menunggu di tempat kejadian,” katanya dalam sidang akhbar di Ibu Pejabat polis Daerah (IPD) Kuantan, di sini hari ini.
Wan Mohd. Zahari berkata, susulan daripada kejadian itu, sepasukan anggota termasuk pegawai dari Unit Risikan Jenayah Bahagian Siasatan Jenayah IPD Kuantan telah menahan sebuah kereta jenis Perodua Kancil dinaiki dua lelaki terbabit di jalan Batu Hitam, Beserah, di sini pada 8 Jun lalu.
“Suspek cuba melarikan diri namun kecekapan anggota berjaya menahan dua lelaki berkenaan dan hasil pemeriksaan lanjut di dalam kereta terbabit menemukan senjata yang digunakan suspek, sebuah telefon bimbit, dompet, kad pengenalan dan beberapa komponen kenderaan dipercayai hasil kegiatan jenayah yang dilakukan.

“Siasatan lanjut juga mendapati suspek dipercayai turut terlibat dengan dua kes curi kenderaan, satu kes curi dan satu kes pecah kedai di sekitar daerah ini namun siasatan lanjut masih djalankan dan kami tidak menolak kemungkinan suspek sama juga terlibat dengan kes jenayah lain,” katanya.
Katanya, kedua-dua suspek direman mengikut Seksyen 117 Kanun Prosedur Jenayah sehingga 12 Jun depan untuk siasatan lanjut.
Ujarnya kedua-dua suspek tidak bekerja dan ujian saringan awal air kencing mendapati suspek positif dadah jenis methamphetamine serta mempunyai rekod kesalahan lampau berkaitan jenayah dan dadah. – KOSMO! ONLINE


Lelaki Bangladesh dalang sindiket Rekalibrasi Tenaga Kerja dicekup
Oleh MOHD. HUSNI MOHD. NOOR

10 Jun 2022, 2:50 pm
PUTRAJAYA – Kegiatan seorang lelaki warga asing mendalangi sindiket Rekalibrasi Tenaga Kerja (RTK) sejak dua tahun lalu sehingga mampu mengaut keuntungan lebih RM2 juta tidak berpanjangan apabila dia berjaya dicekup oleh Jabatan Imigresen Malaysia (JIM) kelmarin.
Ketua Pengarah Imigresen, Datuk Seri Khairul Dzaimee Daud berkata, suspek warga Bangladesh berusia 35 tahun berstatus pemegang Pemastautin Tetap (MyPR) itu telah ditahan bersama tiga lagi lelaki Bangladesh dan dua wanita tempatan.
“Kesemua mereka yang berusia 36 hingga 52 tahun itu ditahan dalam serbuan di dua premis berasingan masing-masing di Jalan Lumut, Kuala Lumpur dan Pandan Cahaya, Ampang, di Selangor.
“Dalam serbuan pertama di Jalan Lumut itu, kami berjaya menahan suspek utama yang juga merupakan dalang sindiket itu bersama isterinya warga tempatan dan seorang pekerja warga Bangladesh,” katanya pada sidang akhbar hari ini.
Menurut Khairul Dzaimee, pada serbuan kedua di Pandan Cahaya pula, tiga lagi ditahan masing-masing seorang lelaki warga Bangladesh bersama isterinya, warga tempatan dan seorang pekerja warga Bangladesh.
Katanya, serbuan dilakukan telah berjaya merampas 488 naskah pasport antarabangsa, 12 cap syarikat, dua set komputer juga wang tunai berjumlah RM38,308.

“Siasatan mendapati sindiket ini berselindung di sebalik syarikat pembinaan serta agensi pekerjaan haram dan mengenakan bayaran antara RM3,500 hingga RM4,200 bagi setiap permohonan RTK.
“JIM ingin menegaskan bahawa jabatan ini tidak pernah melantik mana-mana individu atau agensi dalam urusan RTK,” tegas beliau.
Tambah Khairul Dzaimee, kes disiasat mengikut Akta Imigresen 1959/1963 dan Peraturan-Peraturan Imigresen 1963 dan Seksyen 12(1)(f) Akta Pasport 1966.
“Siasatan mendapati, dalang sindiket mula memasuki Malaysia sebagai pekerja asing pada 2010 sebelum berkahwin dengan wanita tempatan pada 2015 dan memperoleh MyPR pada tahun yang sama.
“Kesemua yang ditahan dibawa ke Pejabat Imigresen Putrajaya untuk siasatan lanjut dan jika didapati bersalah, kami boleh batalkan taraf MyPR lelaki warga Bangladesh itu sebelum diusir serta disenarai hitam untuk masuk ke negara ini,”jelas beliau.-KOSMO! ONLINE


Lelaki direman bantu siasatan kes bunuh jiran
Oleh MUHAMMAD AYMAN GHAFFA

10 Jun 2022, 2:28 pm
KOTA BHARU – Seorang lelaki ditahan reman selama enam hari bagi membantu siasatan kes bunuh seorang warga emas yang juga jirannya di Jalan Kelochor di sini semalam.
Perintah reman bermula hari ini sehingga Rabu depan terhadap lelaki berusia 62 tahun itu dikeluarkan oleh Penolong Pendaftar Mahkamah Majistret, Mohd. Rusli Ahmad di Mahkamah Majistret di sini.
Kosmo! Online semalam melaporkan, seorang warga emas maut dipercayai dipukul jirannya dengan sebatang kayu selepas berlaku perselisihan faham antara mereka mengenai tanaman pokok berhampiran rumah mereka.
Mangsa yang berusia dalam lingkungan 60-an ditemui dalam keadaan terbaring dan tidak sedarkan diri di bahagian dapur rumah oleh isterinya.
Pemangku Ketua Polis Kelantan, Datuk Muhamad Zaki Harun berkata, polis menerima maklumat berhubung kejadian itu kira-kira pukul 12.20 tengah hari dan siasatan mendapati berlaku salah faham antara mangsa dan jirannya yang juga berusia dalam lingkungan 60-an.
Menurutnya, lelaki itu dikatakan memarahi mangsa kerana menanam pokok di kawasan jalan sehingga menyebabkan kenderaan suspek sukar melalui laluan tersebut.

“Mangsa mengalami luka dan bengkak pada bahagian belakang kepala selain kesan calar pada tangan dan dihantar ke Hospital Raja Perempuan Zainab II di sini untuk dibedah siasat.
“Hasil bedah siasat mendapati, warga emas itu meninggal dunia akibat serangan jantung dan kecederaan yang dialaminya,”katanya dalam satu kenyataan semalam.
Tambahnya, ujian saringan air kencing mendapati suspek negatif dadah dan kes disiasat mengikut Seksyen 302 Kanun Keseksaan kerana membunuh. – KOSMO! ONLINE


Liverpool, Nunez dilaporkan sudah bersetuju terma peribadi
Oleh KOSMO!

10 Jun 2022, 1:22 pm
LIVERPOOL – Penyerang meningkat naik Benfica dan Uruguay, Darwin Nunez semakin hampir untuk menandatangani kontrak lima tahun bersama Liverpool selepas dikatakan bersetuju dengan terma-terma peribadi.
Urusan perpindahan itu dijangka menelan kos tinggi ditanggung The Reds kerana perlu memecahkan rekod perpindahan termahal kelab yang dianggarkan bernilai £85 juta (RM468.10 juta).
Ia sekali gus mengatasi harga termahal pernah dibayar Liverpool iaitu £75 juta (RM413.03 juta) sewaktu membeli Virgil van Dijk daripada Southampton pada 27 Disember 2017.
Jika melihat kepada jendela perpindahan dalam tempoh lima tahun kebelakangan ini, ia bukan satu masalah buat Liverpool untuk membayar harga tersebut.
Kehadiran Nunez, 22, akan menguatkan jentera serangan skuad bimbingan Jurgen Klopp itu yang pastinya mahu menebus kekecewaan terlepas menjulang kejuaraan Liga Perdana Inggeris dan Liga Juara-Juara musim lalu.
“Saya pernah bermain menentangnya dan dia adalah seorang pemain yang bagus,” kata penyerang Liverpool, Diogo Jota yang tidak sabar bergandingan dengan Nunez musim depan.

Ia bakal menjadi pembelian kedua Liverpool ketika ini selepas melengkapkan perpindahan mendapatkan bintang muda Portugal, Fabio Carvalho dari Fulham bernilai £7.7 juta (RM42.40 juta).
Selain itu, Nunez juga mampu menjadi pengganti kepada Sadio Mane yang masa depannya terus menjadi tanda tanya selepas meluahkan hasrat untuk menyertai Bayern Munich musim depan. – AGENSI


Dahulu kontrak 2 tahun tak boleh berhijab – Fouziah Gous
Oleh MOHD. HAIKAL ISA

10 Jun 2022, 3:07 pm
PETALING JAYA – “I’m not like before (bukan macam sebelum ini), saya pun dah berhijab.”
Demikian jawapan yang diberikan pelakon dan usahawan, Datin Fouziah Gous atau nama sebenarnya, Nor Fouziah Mohd. Gous menjawab pertanyaan ramai apabila tidak lagi aktif dalam dunia lakonan.
Fouziah, 40, bagaimanapun bersyukur melihat perkembangan dunia lakonan tanah air sekarang yang disifatkannya lebih terbuka penerimaan untuk wanita berhijab berbanding dahulu.
“Sekarang saya rasa sangat bersyukur sebab saya suka tengok industri. Memang ada cabaran tapi berbanding dahulu, nak tengok wanita berhijab diterima sangat terhad, sekarang orang dah lebih terbuka penerimaan.
“Waktu saya dahulu, endorsement kalau kita ‘sign’ sekalipun, tertera dalam kontrak seseorang itu tak boleh berhijab dalam tempoh dua tahun dan sebagainya.
“Tapi, sekarang saya rasa benda itu dah tak wujud sebab penerimaan orang sekarang dah bersifat lebih terbuka dan lebih menyesuaikan diri dengan peredaran masa dan situasi semasa,” katanya kepada Kosmo! Online.

Getus ibu kepada dua cahaya mata itu lagi, lakonan adalah lakonan dan apa yang dipaparkan baik di kaca televisyen mahupun layar perak tidak melambangkan imej atau peribadi seseorang dalam kehidupan realiti.
“Bagi saya, lakonan adalah lakonan. Secara peribadi, limitasi dari segi imej untuk berlakon itu tiada. Berlakon pun sebenarnya masih boleh tutup aurat, mengapa tidak,” ujarnya.
Ditanya sama ada suami, Datuk Mohd. Zhafran Md. Yusof tidak membenarkan dirinya terus aktif dalam dunia lakonan, Fouziah menafikan perkara tersebut.
“Suami saya lagi bersikap terbuka sebenarnya. Saya yang sedikit bertentangan tapi orang tak kenal (tahu).
“Suami saya memang tak kisah sejak mula berkahwin, memang sangat menyokong tapi sejujurnya, saya yang banyak terhadkan diri. Suami banyak membenarkan tapi saya yang sebenarnya, tak nak,” ujarnya.
Untuk rekod, kali terakhir Fouziah berlakon menerusi drama berjudul Sara Sajeeda yang ditayangkan tiga tahun lalu sebelum kini fokus dalam bidang perniagaan. – KOSMO! ONLINE


PBAPP tunggu keputusan permohonan, mahu tarif air disemak segera
Oleh ISWAN SHAFIQ ISA

10 Jun 2022, 2:54 pm
SEBERANG PERAI – Perbadanan Bekalan Air Pulau Pinang (PBAPP) kini masih menunggu keputusan permohonan mereka untuk membuat semakan tarif air domestik yang baharu bagi negeri ini.
Ketua Pegawai Eksekutifnya, Datuk Ir. Jaseni Maidinsa berkata, permohonan untuk semakan itu telah dihantar kepada Suruhanjaya Perkhidmatan Air Negara (SPAN) penghujung Mac lalu sebelum diserahkan kepada Kementerian Alam Sekitar dan Air (KASA) untuk tindakan susulan.
“Tarif baharu yang kita cadang itu buat masa ini kita tak boleh maklum tapi tarif air sekarang (di Pulau Pinang) secara puratanya ialah RM0.32 bagi setiap 1,000 liter berbanding purata di peringkat nasional iaitu RM0.71 (untuk kapasiti yang sama).
“Semua negeri pun dah hantar dan menunggu (permohonan semakan tarif air baharu). Semua operator air juga menunggu,” katanya kepada pemberita selepas Majlis Perasmian Pusat Pentadbiran Loji Rawatan Air Sungai Dua di Seberang Perai Utara (SPU) yang disempurnakan oleh Ketua Menteri, Chow Kon Yeow di sini hari ini.
Mengulas lanjut, Jaseni berkata, permohonan semakan tarif air baharu itu merupakan salah satu daripada usaha PBAPP untuk menguruskan permintaan air di negeri ini.
“Disebabkan tarif air di Pulau Pinang adalah yang terendah di negara ini, maka, penggunaannya juga adalah paling tinggi iaitu 308 liter perkapita sehari, kira-kira 50 peratus lebih tinggi daripada penggunaan air di Singapura ketika ini,” jelasnya. KOSMO! ONLINE


Reman pemandu mabuk langgar pasangan OKU disambung
Oleh DIYANATUL ATIQAH ZAKARYA

10 Jun 2022, 3:06 pm
MELAKA – Tempoh reman ke atas pemandu Perodua Myvi yang dipercayai memandu di bawah pengaruh alkohol sehingga menyebabkan sepasang suami isteri orang kelainan upaya (OKU) maut disambung tiga hari lagi.
Perintah reman sehingga 13 Jun itu dibenarkan Penolong Pendaftar Mahkamah Majistret Melaka, Ahmad Shakib Ismail bagi membolehkan siasatan lanjut dilakukan mengikut Seksyen 44(1) Akta Pengangkutan Jalan (APJ) 1987.
Sebelum ini, suspek berusia 24 tahun direman empat hari bermula 7 Jun lalu dan berakhir hari ini.
Berita berkaitan: Ajal suami isteri OKU, enam anak jadi yatim piatu
Berita berkaitan: Pemandu mabuk rempuh pasangan suami isteri direman empat hari
Pekerja kilang itu ditahan pada 6 Jun lalu di Hospital Jasin selepas dipercayai memandu dalam keadaan mabuk sehingga menyebabkan Ezuddin Mohammad, 50, dan isterinya, Surayah Muhamat, 48, yang menunggang Yamaha Ego Solaris terbunuh dalam nahas di Jalan Serkam Pantai, Merlimau.

Ketika kejadian, mangsa dikatakan dalam perjalanan dari arah Melaka ke Merlimau sebelum tiba-tiba Myvi dipandu suspek dari arah Merlimau terbabas masuk ke laluan bertentangan dan merempuh motosikal ditunggangi mangsa. – KOSMO! ONLINE


Jack Grealish terdesak beraksi lebih ‘bebas’
Oleh KOSMO!

10 Jun 2022, 1:11 pm
MANCHESTER – Pemain termahal Manchester City, Jack Grealish mengakui terdesak untuk mendapatkan ‘kebebasan’ bermain seperti yang diberikan ketika menyarung jersi skuad kebangsaan England apabila beraksi di peringkat kelab musim depan.
Pemain berusia 26 tahun itu dilihat tampil cemerlang sewaktu mewakili Three Lions di bawah kendalian Gareth Southgate ketika ini berbanding ketika bersama skuad The Citizens meskipun berjaya menjuarai carta Liga Perdana Inggeris (EPL) musim lepas.
Kata Grealish, perubahan prestasinya ketika menyarung jersi England dapat dirasai kerana Southgate memberi peluang serta ruang kebebasan buatnya ketika melakukan serangan berbanding Guardiola yang mengamalkan corak permainan lebih berdisiplin.
“Ini bukanlah satu kebetulan apabila saya bermain dengan lebih baik ketika menyarung jersi England kerana falsafah bola sepak yang diterapkan Southgate berbeza disebabkan dia memberi kebebasan untuk saya bergerak secara kreatif.
“Secara jujur, inilah gaya permainan yang paling saya sukai dan harap prestasi yang sama dapat diterjemahkan ke peringkat kelab bermula musim depan. Apa yang pasti, saya hormati setiap strategi taktikal yang diterapkan oleh mana-mana jurulatih. – AGENSI


PBM P. Pinang sambut baik penyertaan Zuraida
Oleh SAFINA RAMLI

10 Jun 2022, 2:35 pm
GEORGE TOWN – Pimpinan Parti Bangsa Malaysia (PBM) Pulau Pinang menyambut baik dan menyifatkan penyertaan Datuk Zuraida Kamarudin ke dalam parti itu adalah saat yang dinantikan ahli-ahlinya.
Pengerusi PBM, Alan Oh berkata, Zuraida juga telah dilantik sebagai Presiden Pengganti bagi mengetuai delegasi parti itu dalam pertemuan serta rundingan dengan pemimpin parti lain dalam perbincangan membentuk kerjasama politik.
”Kami percaya Zuraida atau lebih mesra dengan gelaran Ibu Bangsa Malaysia (IBM) ialah pemimpin yang ideal bagi membawa parti ini ke landasan yang lebih kukuh dan baik.
“Ini berteraskan prinsip parti iaitu kepelbagaian kaum, menaikkan martabat wanita, menampilkan golongan pemuda yang lebih mantap dalam meresetkan ekonomi negara,” katanya dalam kenyataan di sini hari ini.
Menurut Alan, Zuraida adalah seorang pemimpin dan menteri yang sangat berjaya dan terkenal dengan gaya pimpinan ’walk the talk’ dalam menerajui kementeriannya bermula sebagai Kementerian Perumahan dan Kerajaan Tempatan (KPKT) dan kini di Kementerian Perusahaan Perladangan dan Komoditi (KPPK).
”Terkini dapat dibuktikan melalui kenaikan harga minyak kelapa sawit ke tahap yang sangat baik. Beliau juga menjadi ikon wanita bukan sahaja di Malaysia malah di mata dunia,” ujarnya.

Dalam pada itu, katanya, PBM Pulau Pinang menyokong penuh keputusan ahli Majlis Tertinggi dan Keputusan Biro Politik yang menerima saranan akar umbi untuk bersama gabungan yang lebih baik dan yang lebih kukuh iaitu Barisan Nasional (BN) yang mempunyai pengalaman mentadbir negara lebih dari 60 tahun.
”Perkara ini dapat dijelaskan di bawah pimpinan Perdana Menteri, Datuk Seri Ismail Sabri Yaakob pada hari ini di mana kita dapat melihat ekonomi yang lebih kukuh.
”Ini membuktikan rancangan Keluarga Malaysia adalah pada landasan yang betul,” tambahnya. – KOSMO! ONLINE


Warden penjara dituduh miliki, edar dadah
Oleh NUR NAZLINA NADZARI

10 Jun 2022, 3:01 pm
KANGAR – Dua lelaki termasuk seorang warden penjara berdepan hukuman gantung sampai mati selepas dituduh mengedar heroin seberat 132 gram di Mahkamah Majistret di sini hari ini.
Tertuduh, Mohd. Hasif Abdul Rahim, 27, berkhidmat sebagai warden penjara di Tapah, Perak manakala Mohd. Farhan Abdul Aziz, 37, pula merupakan seorang penganggur.
Mereka masing-masing dituduh dengan tiga pertuduhan memiliki dan mengedar dadah.
Mengikut pertuduhan pertama, kedua-dua tertuduh didakwa memiliki ganja seberat 85.9 gram di sebuah rumah di Taman Melati, Beseri, Padang Besar dekat sini kira-kira pukul 1.45 petang, 4 Jun lalu.
Pendakwaan dilakukan di bawah Seksyen 6 Akta Dadah Berbahaya (ADB) 1952 yang boleh dihukum di bawah Seksyen 39A(2) akta sama.
Kesalahan itu memperuntukkan hukuman penjara lima tahun sehingga seumur hidup dan 10 kali sebatan.

Bagi pertuduhan kedua, mereka didakwa bersama-sama mengedar heroin seberat 132 gram pada tempat, waktu dan tarikh yang sama.
Bagi pertuduhan tersebut, mereka didakwa di bawah Seksyen 39B(1)(a) ADB 1952 yang boleh dihukum dibawah Seksyen 39B(2) akta sama.
Kesalahan itu memperuntukkan hukuman gantung sampai mati mandatori atau penjara seumur hidup dan sebatan tidak kurang 15 kali jika tidak dijatuhkan hukuman mati. – KOSMO! ONLINE


Kerajaan setuju mansuh hukuman mati mandatori
Oleh EDDY AQMAL MOHAMED HAMIDI

10 Jun 2022, 2:39 pm
PUTRAJAYA – Kerajaan bersetuju untuk memansuhkan hukuman mati mandatori di negara ini dengan hukuman gantian tertakluk pada budi bicara mahkamah.
Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata, keputusan itu dicapai susulan pembentangan beliau tentang Laporan Kajian Hukuman Gantian Terhadap Hukuman Mati Mandatori dalam Mesyuarat Jemaah Menteri pada 8 Jun lalu.
“Kerajaan juga secara prinsipnya menerima dan mengambil maklum syor-syor oleh Jawatankuasa Khas Hukuman Gantian Terhadap Hukuman Mati mandatori yang dijelaskan melalui laporan kajian tersebut.
“Jemaah Menteri juga telah bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah Seksyen 39B Akta Dadah Berbahaya 1952 (Akta 234) dan 22 kesalahan yang membawa hukuman mati tetapi dengan budi bicara mahkamah,” katanya dalam satu kenyataan hari ini.
Menurut Wan Junaidi, kajian lanjut itu akan dilaksanakan dengan kerjasama Jabatan Peguam Negara, Bahagian Hal Ehwal Undang-undang, Jabatan Perdana Menteri serta lain-lain kementerian dan jabatan berkepentingan.
“Tindakan ini adalah amat signifikan bagi memastikan pindaan akta-akta yang berkaitan mengambil kira prinsip ‘proportionality’ dan keperlembagaan mana-mana cadangan kepada kerajaan kelak.

“Kerajaan juga akan turut mengkaji kebolehlaksaan berkaitan hala tuju sistem keadilan jenayah di Malaysia antaranya seperti perwujudan prosedur pra penghukum, penubuhan Majlis Penghukum, pembangunan Garis Panduan Penghukum, penubuhan Suruhanjaya Pembaharuan Undang-undang, pembaharuan institusi kepenjaraan dan pelaksanaan hukuman berdasarkan ‘restorative justice’,” katanya.
Tambah beliau, keputusan berkaitan perkara itu menunjukkan keutamaan kerajaan memastikan hak semua pihak adalah terpelihara dan terjamin sekaligus mencerminkan ketelusan barisan kepimpinan negara dalam menambah baik sistem keadilan jenayah negara yang serba dinamik. -KOSMO! ONLINE


Laungan Harimau Malaya mula bergema di Bukit Jalil
Oleh MOHD. FITRIE MUHAMAD

11 Jun 2022, 8:45 pm
KUALA LUMPUR – Hujan lebat sejak pukul 6.50 petang tadi tidak menghalang para penyokong Harimau Malaya untuk terus membanjiri Stadium Nasional Bukit Jalil malam ini.
Petugas stadium juga dilihat bertungkus lumus memastikan tiada takungan air atas padang sebelum sepak mula sebentar lagi dan pegawai pasukan Bahrain turut melakukan pemeriksaan.
Suasana dalam Stadium Nasional Bukit Jalil malam ini cukup meriah dan mengujakan dengan jumlah kehadiran penonton lebih ramai berbanding aksi menentang Turkmenistan, Rabu lalu.
Nyanyian lagi semangat daripada kumpulan Ultras Malaya sejak pukul 8 malam juga nyata menghidupkan suasana dalam stadium.
Difahamkan, penyokong mula memasuki stadium lebih awal kira-kira lima jam sebelum perlawanan berlangsung pada pukul 9 malam ini. – KOSMO! ONLINE


Ribut petir, hujan lebat di 10 negeri sehingga lewat malam
Oleh HARRITH HISHAM

11 Jun 2022, 8:23 pm
PETALING JAYA – Ribut petir, hujan lebat dan angin kencang diramalkan melanda 10 negeri malam ini.
Jabatan Meteorologi Malaysia (MetMalaysia) dalam kenyataan berkata, keadaan cuaca buruk itu dijangkakan berlarutan sehingga lewat malam nanti.
“Ia melibatkan keseluruhan kawasan di Kedah, Pulau Pinang, Perak, Selangor, Kuala Lumpur, Negeri Sembilan dan Melaka.
“Di Kelantan pula melibatkan Kuala Krai dan Gua Musang manakal di Pahang membabitkan Tanah Tinggi Cameron, Lipis, Raub, Bentong, Temerloh, Maran dan Bera,” katanya.
Selain itu, keadaan sama turut dijangka melanda negeri Johor bagi kawasan Tangkak, Segamat dan Muar.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Wanita maut motosikal rempuh SUV
Oleh AIMUNI TUAN LAH

11 Jun 2022, 8:35 pm
GUA MUSANG – Seorang wanita maut selepas motosikal dinaiki bersama anaknya merempuh sebuah kenderaan utiliti sukan (SUV) yang disyaki keluar secara mengejut dari simpang empat berhampiran Wisma Persekutuan di sini hari ini.
Dalam kejadian kira-kira pukul 11.30 pagi itu, mangsa, Rosnina Abdullah, 52, yang menunggang motosikal jenis Honda Spacy patah tulang rusuk dan disahkan meninggal dunia semasa dirawat di Hospital Gua Musang di sini.
Ketua Polis Daerah Gua Musang, Superintendan Sik Choon Foo berkata, siasatan mendapati seorang lelaki berusia 47 tahun yang memandu SUV jenis Nissan X-Trail berada di simpang sebelah kiri kawasan simpang empat berkenaan.
Menurutnya, kenderaan itu dipercayai keluar secara mengejut sehingga menyebabkan mangsa yang menunggang motosikal dan membonceng anaknya, Norathirah Azman, 21, mengelak ke kanan jalan.
“Insiden itu mengakibatkan motosikal berkenaan merempuh bahagian tayar SUV itu dan jatuh ke atas jalan raya.
“Mangsa dan anaknya dibawa ke Hospital Gua Musang sebelum wanita itu disahkan meninggal dunia semasa menerima rawatan,” katanya dalam satu kenyataan hari ini.

Menurut Choon Foo, anak mangsa turut mengalami cedera pada bahagian kepala dan mulut.
Tambahnya, mayat mangsa kemudiannya dibawa ke Jabatan Forensik hospital berkenaan untuk dibedah siasat sebelum diserahkan kepada ahli keluarga untuk urusan pengebumian. – KOSMO! ONLINE


Perdana Menteri hadir perlawanan Malaysia, Bahrain
Oleh KOSMO!

11 Jun 2022, 11:24 pm
KUALA LUMPUR – Perdana Menteri, Datuk Seri Ismail Sabri Yaakob turut hadir menyaksikan saingan kelayakan Piala Asia 2023 antara Malaysia dan Bahrain di Stadium Nasional Bukit Jalil dekat sini sebentar tadi.
Ismail Sabri yang tiba di stadium berkenaan kira-kira pukul 8.45 malam disambut oleh Presiden Persatuan Bolasepak Malaysia (FAM), Datuk Hamidin Mohd Amin.
Raja Muda Selangor, Tengku Amir Shah Sultan Sharafuddin Idris Shah turut berkenan berangkat menyaksikan perlawanan tersebut.
Lebih 60,000 penyokong Harimau Malaya dianggarkan membanjiri Stadium Nasional Bukit Jalil sebentar tadi – KOSMO! ONLINE


Kecoh wanita buang air besar di luar kedai
Oleh KOSMO!

11 Jun 2022, 8:30 pm
LONDON – Seorang pemilik kedai di Britain tidak berpuas hati apabila dia terpaksa membersihkan najis yang pada mulanya dianggap daripada seekor anjing di kaki lima kedainya, lapor akhbar Daily Star semalam.
Bagaimanapun, setelah memeriksa rakaman sistem televisyen litar tertutup (CCTV), pemilik kedai, Colin White terkejut kerana pelakunya bukan anjing tetapi seorang wanita.
Video dirakam di sebuah kedai di bandar Folkestone, Kent itu memaparkan perbuatan seorang wanita yang duduk mencangkung lalu membuka seluarnya sebelum membuang air besar.
Kejadian memalukan itu dikatakan berlaku sekitar pukul 10 malam (waktu tempatan) pada Selasa lalu.
Pemilik kedai pakaian The Quarter Masters itu menemui najis di luar kedainya di Old High Street keesokan harinya.
“Kami sangat berwaspada di Old High Street dan mahu memastikan ia kelihatan cantik dan bersih.

“Saya sentiasa menyimpan beg najis di dalam kedai lalu membersihkan apa yang mampu untuk mengelakkan seseorang memijaknya,” kata White.
Polis Kent berkata, pihaknya belum menerima sebarang aduan mengenai kejadian tersebut. – Agensi


Wanita di Amerika Syarikat dibelenggu krisis tampon
Oleh KOSMO!

11 Jun 2022, 9:00 pm
WASHINGTON – Wanita di Amerika Syarikat (AS) kini menghadapi tekanan akibat kekurangan produk kesihatan haid terutamanya tampon, lapor stesen penyiaran CNN semalam.
Sebilangan peruncit dan pengilang utama produk tersebut mengaku bahawa terdapat kekurangan bekalan tampon pada minggu ini sekali gus mengesahkan aduan yang tersebar di media sosial sejak beberapa bulan lalu.
Isu berkenaan mendapat tumpuan di AS susulan artikel mengenainya yang disiarkan oleh laman berita Time.
“Saya tidak melihat produk ini di kedai selama beberapa bulan. Saya memesan tampon di laman web runcit Amazon dan menghadapi kenaikan harga,” kata seorang pengguna di laman sosial Reddit.
Menurut saluran berita Bloomberg, harga tampon meningkat dengan ketara hampir 10 peratus berbanding tahun lalu.
Seorang jurucakap Amazon bagaimanapun menafikan khabar angin bahawa harga tampon telah meningkat dan menyatakan bahawa dasar syarikat itu adalah memastikan penjual menetapkan harga produk secara kompetitif.

Kekurangan bekalan itu dikatakan berpunca daripada kekangan bahan mentah utama seperti kapas dan plastik yang mendapat permintaan tinggi sejak permulaan pandemik Covid-19.
Peperangan di Ukraine juga telah menyekat bekalan kerana Moscow dan Kiev adalah pengeksport utama baja yang digunakan untuk menanam pokok kapas. – Agensi


Harimau Malaya ‘rebah’ di tangan Bahrain
Oleh MOHD. FITRIE MUHAMAD

11 Jun 2022, 11:10 pm
KUALA LUMPUR – Misi pengendali negara, Kim Pan-gon untuk mengutip sekurang-kurangnya tujuh mata pada kempen kelayakan Piala Asia 2023 kali ini lebur selepas tunduk 2-1 kepada Bahrain di Stadium Nasional Bukit Jalil, sebentar tadi.
Penjaga gol negara, Farizal Marlias pastinya menjadi individu paling terkesan dengan kekalahan ini kerana kesilapannya menjatuhkan pemain lawan dalam kotak penalti menghadiahkan gol kemenangan buat Bahrain.
Walaupun memilih jalan sukar, peluang Harimau Malaya untuk layak ke pusingan akhir Piala Asia tahun depan masih lagi terbuka luas, sekurang-kurangnya menjamin satu daripada lima slot naib juara terbaik.
Walaupun melakukan lima perubahan dalam kesebelasan utama berbanding aksi dengan Turkmenistan sebelum ini, corak permainan skuad negara di atas padang basah langsung tidak terjejas sebaliknya kekal dengan intensiti tinggi untuk cuba memburu gol pembukaan.
Jika jumlah peluang dicipta diambil kira, Harimau Malaya sepatutnya mampu memasuki bilik persalinan dengan penuh senyuman sebaliknya ia gagal direalisasikan.
Junior Eldstal sepatutnya sudah meletakkan Malaysia di depan seawal minit ke-5 sebaliknya lambunan yang cuba dilakukannya berjaya dibaca dengan baik oleh penjaga gol lawan, Sayed Mohamed Abbas.

Minit ke-31, ketangkasan Sayed Mohamed Abbas terus mengundang kecewa buat kem negara apabila pantas menepis tolakan jarak dekat Akhyar Rashid.
Sepuluh minit selepas aksi bersambung, Stadium Nasional Bukit Jalil akhirnya ‘bergegar’ apabila Mohamadou Sumareh meledak gol pembukan perlawanan namun kelebihan itu sekadar bertahan dua minit, Bahrain kembali menyamakan kedudukan menerusi Ali Abdula Haram.
Ketika lawan makin agresif memburu tambahan jaringan, anak buah Pan-gon kekal dengan sikap melawan dan kemasukkan Arif Aiman Hanapi beberapa kali mencemaskan benteng Bahrain.
Kesilapan penjaga gol negara, Farizal Marlias yang menghadiahkan penalti buat Bahrain jelas mengundang padah dan kesempatan pada minit ke-81 itu berjaya disempurnakan dengan baik oleh Abdulla Yusuf Helal.
Selasa ini, Malaysia bakal berdepan misi wajib menang menentang Bangladesh, juga di venue sama. – KOSMO! ONLINE


Dua maut pacuan empat roda terbabas ke dalam gaung
Oleh ABDUL RASHID ABDUL RAHMAN

11 Jun 2022, 9:51 pm
KUANTAN – Dua warga emas maut selepas kenderaan jenis Mitsubishi Triton dinaiki mereka terbabas ke dalam gaung di Kilometer 192 Lebuh Raya Pantai Timur (LPT) 1 di sini hari ini.
Mangsa yang maut adalah Abd. Talib Akob,73, dan Fuziah Mohd Marzuki, 62, yang merupakan penumpang kenderaan pacuan empat roda berkenaan.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian kira-kira pukul 5.29 petang berlaku ketika mangsa dalam perjalanan dari arah Kuantan menghala ke Kuala Lumpur.
“Bomba yang bergegas ke lokasi kejadian mendapati sebuah pacuan empat roda terbabas dan jatuh ke dalam gaung sedalam tiga meter.
“Terdapat seorang lelaki dewasa dan seorang perempuan dewasa meninggal dunia manakala dua lagi mangsa mengalami kecederaan,”katanya di sini hari ini.
Menurutnya mangsa yang maut telah dibawa naik dan diserahkan kepada pihak polis untuk tindakan lanjut, manakala mangsa yang cedera dibawa ke hospital untuk rawatan lanjut. – KOSMO! ONLINE


Penjawat awam, remaja perempuan ditahan positif dadah
Oleh KHAIRUL MOHD. ALI

11 Jun 2022, 9:56 pm
JOHOR BAHRU – Seorang penjawat awam dan seorang remaja perempuan bawah umur antara individu yang ditahan atas kesalahan terlibat dengan penyalahgunaan dadah dalam satu operasi dijalankan polis di sebuah pusat hiburan di bandar raya ini, awal pagi hari ini.
Ketua Jabatan Siasatan Jenayah Narkotik Johor, Asisten Komisioner Mohd. Afzanizam Yahaya berkata, mereka antara 66 individu yang ditahan ketika serbuan dijalankan pada pukul 2 pagi itu.
Menurut beliau, kesemua mereka yang berusia antara 17 hingga 41 tahun itu diberkas selepas pemeriksaan dijalankan terhadap 180 individu yang berhibur di premis berkenaan.
“Dalam operasi tersebut, polis turut menahan seorang lelaki berusia 44 tahun yang mengaku sebagai penjaga premis. Walaupun premis berkenaan memperkenalkan kebenaran beroperasi tetapi ia hanya sehingga pukul 12 tengah malam sahaja.
“Pemeriksaan dibuat terhadap 180 individu turut mendapati 34 lelaki termasuk seorang penjawat awam positif dadah, manakala 18 wanita dan seorang remaja bawah umur berusia 17 tahun turut diuji positif,” katanya dalam satu kenyataan, di sini hari ini.
Tambah beliau, dalam operasi berkenaan, pihaknya turut menahan 19 warga asing yang didapati menyalahgunakan pas lawatan sosial kerana telah tamat tempoh.

“Kes ini akan disiasat mengikut Seksyen 15(1)(a) Akta Dadah Berbahaya 1952, Seksyen 11(2) Enakmen Hiburan Negeri Johor 4/98 dan juga Peraturan 39(b) Peraturan-Peraturan Imigresen 1963,” jelasnya.-KOSMO! ONLINE


Remaja dirogol dua lelaki mengandung tiga bulan
Oleh MUHAMMAD AYMAN GHAFFA

11 Jun 2022, 8:29 pm
PASIR MAS – Seorang remaja mengandung tiga bulan selepas dipercayai dirogol dua lelaki dalam kejadian berasingan yang berlaku di rumah datuknya pada Februari dan Mac lalu.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, kejadian itu terbongkar selepas mangsa yang berusia 14 tahun pergi ke Klinik Kesihatan Daerah Pasir Mas di sini kira-kira pukul 10.40 pagi semalam untuk membuka buku rekod kesihatan ibu mengandung.
Menurutnya, pegawai perubatan klinik berkenaan meminta remaja yang sudah mengandung tiga bulan satu hari itu merujuk perkara berkenaan ke Hospital Raja Perempuan Zainab II (HRPZ II), Kota Bharu kerana mangsa mengandung bawah umur.
“Berdasarkan keterangan, remaja itu memaklumkan dia telah melakukan hubungan seks dengan lelaki berusia 22 tahun yang dikenali sebagai Alang pada 19 Februari lalu di rumah datuknya.
“Pada 28 Mac lalu, mangsa dipercayai melakukan perbuatan sama dengan seorang lagi lelaki berusia 17 tahun, namun telah diketahui oleh datuknya semasa memasuki bilik remaja itu sebelum suspek melarikan diri,” katanya dalam satu kenyataan hari ini.
Menurut Mohd. Nasaruddin, suspek bagaimanapun datang semula bersama ibunya ke rumah mangsa dan berbincang dengan keluarga remaja itu selain mahu bertanggungjawab atas perbuatan tersebut.

Katanya, mangsa telah dihantar ke HRPZ II dan pemeriksaan mendapati usia kandungan remaja itu sudah memasuki tiga bulan sehari.
“Siasatan mendapati, mangsa telah berhenti sekolah selain tinggal bersama datuk dan neneknya sejak berusia satu tahun.
“Polis sudah mengenal pasti suspek dalam kes ini dan tangkapan akan dijalankan dengan segera,” katanya.
Tambah Mohd. Nasaruddin, kes disiasat mengikut Seksyen 376 Kanun Keseksaan kerana merogol. – KOSMO! ONLINE


Timbalan PM Russia tidak mahu nelayan Jepun menangkap ikan di perairan Kuril
Oleh KOSMO!

11 Jun 2022, 7:00 pm
MOSCOW – Timbalan Perdana Menteri Rusia, Yury Trutnev mengumumkan keputusan Moscow untuk menggantung pelaksanaan perjanjian perikanan dengan Jepun, lapor agensi berita NHK semalam.
Turtnev yang juga bertanggungjawab ke atas rantau Timur Jauh, bercakap kepada pemberita semalam.
Beliau berkata, Russia akan melucutkan hak Jepun untuk menangkap ikan di perairan berhampiran Kepulauan Kuril yang dikuasai Moscow tetapi dituntut oleh Jepun. Kepulauan itu terdiri daripada empat buah pulau.
Tokyo berulang kali menegaskan bahawa pulau-pulau itu adalah sebahagian daripada wilayah Jepun kerana diduduki secara haram oleh Russia selepas Perang Dunia Kedua.
Trutnev juga mengulangi dakwaan Moscow bahawa Tokyo enggan membayar kuota tangkapan.
Penggantungan pelaksanaan perjanjian itu diumumkan oleh Kementerian Luar Rusia pada Selasa lalu.

Perjanjian itu ditandatangani pada 1998 untuk membolehkan bot-bot nelayan Jepun beroperasi dengan selamat berhampiran Kepulauan Kuril.
Pada Khamis lalu, Trutnev berkata bahawa Rusia kekurangan wilayah untuk menangkap ikan dan beliau yakin syarikat perikanan Moscow akan menggantikan nelayan-nelayan Jepun. – Agensi


Pearly-Thinaah kalah bermaruah di Indonesia Masters
Oleh MUHAMMAD HELMEE RAMLI

11 Jun 2022, 5:56 pm
KUALA LUMPUR – Langkah beregu wanita kebangsaan, Pearly Tan-M. Thinaah pada kejohanan badminton Indonesia Masters terhenti di separuh akhir selepas tewas 23-21, 14-21, 14-21 kepada wakil tuan rumah, Apriyani Rahayu-Siti Fadia Silva Ramadhanti.
Pada perlawanan yang berlangsung di Istora Senayan, Jakarta sebentar tadi, kedua-dua beregu menampilkan aksi cukup bertenaga dan menghiburkan apabila saling berbalas serangan.
Sorakan gemuruh yang diberikan penonton di stadium turut menghangatkan lagi perlawanan tersebut selain memberi kelebihan kepada Rahayu-Ramadhanti dalam usaha mereka melangkah ke pentas final.
Bagaimanapun, Pearly-Thinaah bermula langkah kanan pada perlawanan itu apabila memenangi set pertama 23-21 meskipun lebih banyak mengekori gandingan Indonesia tersebut dalam hampir keseluruhan permainan.
Tersentak dengan kekalahan itu, Rahayu-Ramadhanti kembali memperkemaskan permainan di set kedua dan berjaya mendahului 15-11, sekali gus memberi tekanan buat beregu negara untuk melakar kebangkitan.
Hasilnya, Pearly-Thinaah melakukan banyak kesilapan mudah, terutamanya di hadapan jaring sehingga membolehkan pemain lawan menang 21-14 bagi mengheret perlawanan ke set penentuan.

Memasuki set ketiga, Malaysia bermula baik apabila mendahului perlawanan 3-1 sebelum Rahayu-Ramadhanti mula mengorak langkah dengan memintas kedudukan dan memimpin perlawanan 5-3 seterusnya mula menjarakkan diri.
Menghampiri penghujung perlawanan, Pearly-Thinaah masih belum berputus asa untuk mengejar dan merapatkan kedudukan biarpun ketinggalan agak jauh dengan 13-19.
Walaupun sudah melakukan yang terbaik untuk melakar kebangkitan di tempat lawan, namun ia masih belum mampu untuk menghalang beregu Indonesia mara ke perlawanan akhir dengan kemenangan 21-14 di set penentuan. – KOSMO! ONLINE


Exco tegur restoran viral, diminta jaga tutur bahasa
Oleh DIYANATUL ATIQAH ZAKARYA

11 Jun 2022, 5:43 pm
MELAKA – Kerajaan negeri menegur peniaga sebuah restoran yang tular sebelum ini untuk menjaga tutur bahasa selepas didakwa bercakap kasar dengan pelanggan.
Teguran itu dibuat Pengerusi Jawatankuasa Hal Ehwal Perpaduan, Penerangan, Tenaga Kerja dan Pengguna negeri, Ngwe Hee Sem yang mengunjungi dan berjumpa pemilik restoran berkenaan hari ini.
Menurut Hee Sem, meskipun Melaka terkenal dengan lenggok bahasa yang kasar, namun itu tidak boleh dijadikan alasan untuk bercakap semberono sehingga mencalarkan imej negeri.
Katanya, insiden itu tidak sepatutnya berlaku apatah lagi pelanggan yang datang untuk menjamu selera terdiri daripada pelbagai latar belakang dan peringkat usia.
“Kita tidak mahu timbul salah faham membabitkan pelancong luar sehingga mencalarkan imej Melaka, mungkin sudah memang cara bertutur mereka begitu (kasar) tetapi bukan semua boleh terima,” katanya.
Mengulas lanjut beliau memberitahu, pemeriksaan lanjut di restoran tersebut mendapati pemilik tidak melanggar mana-mana peraturan di bawah Kementerian Perdagangan Dalam Negeri dan Hal Ehwal Pengguna. – KOSMO! ONLINE


Dua budak lelaki, raba, cium penunggang motosikal wanita di jalan raya
Oleh KOSMO!

11 Jun 2022, 7:30 pm
JAKARTA – Sebuah klip video tular di media sosial Indonesia kerana memaparkan tindakan dua budak lelaki meraba dan mencium punggung seorang wanita yang sedang menunggang motosikal, lapor laman berita Detik semalam.
Video tersebut dimuat naik dalam akaun Instagram @sedulur_solo.
Rakaman memaparkan penunggang wanita itu sedang berhenti di jalan raya semasa lampu isyarat bertukar merah.
Dua kanak-kanak lelaki kemudian dilihat bermain-main berhampirannya.
Wanita yang membonceng di belakang diganggu oleh budak lelaki itu apabila seorang daripada mereka menyentuh punggungnya,  manakala yang lain menciumnya.
Kejadian dikatakan berlaku di simpang jalan Pasirkaliki-Sukajadi, Bandung.

Setelah video tersebut tular di media sosial, Unit Polis Perkhidmatan Awam Bandung pergi ke lokasi kejadian tetapi tidak menemui dua kanak-kanak itu. Bagaimanapun, polis memanggil penjaga mereka untuk disoal siasat keesokan harinya.
Video itu mendapat perhatian netizen di ruangan komen.
“Kalau saya sudah terajang budak lelaki itu,” tulis seorang netizen.
“Kalau aku jadi kakak itu, sudah pukul mereka,” komen netizen lain. – Agensi


Sungai di 4 negeri lepasi paras amaran, bahaya
Oleh HARRITH HISHAM

11 Jun 2022, 8:17 pm
PETALING JAYA – Paras sungai di empat negeri dilaporkan mula melepasi peringkat amaran dan bahaya susulan hujan lebat sejak petang tadi.
Menurut laman web info banjir Jabatan Pengairan dan Saliran (JPS), setakat pukul 7 malam tadi, kesemua sungai terbabit terus menunjukkan trend meningkat.
Paras air di stesen Pulau Ilo iaitu Sungai Terengganu mencatatkan bacaan 145.37 meter (m) melebihi paras bahaya.
Selain itu, tiga lagi sungai setiap satu di Selangor, Negeri Sembilan dan Melaka dilaporkan hanya melepasi paras amaran dengan trend meningkat.
Berdasarkan laporan JPS, paras air di stesen Sungai Kuang di Kampung Melayu Seri Kundang, Gombak merekodkan bacaan 23.62m melebihi paras amaran.
Bagi di sebelah selatan, turut dilaporkan melepasi paras amaran dengan bacaan 62.94m di Sungai Muar, Kuala Pilah manakala 1.76m di Sungai Melaka.

Terdahulu Kosmo! melaporkan amaran cuaca buruk diramalkan melanda beberapa kawasan melibatkan sembilan negeri sehingga awal malam ini. – KOSMO! ONLINE


Penunggang basikal terkenal Thailand maut kemalangan jalan raya
Oleh KOSMO!

11 Jun 2022, 6:30 pm
BANGKOK – Seorang pelumba basikal yang terkenal di Thailand dilaporkan meninggal dunia dalam satu kemalangan jalan raya di wilayah Nakhon Ratchasima, lapor laman berita Thaiger semalam.
Nirantra Phramthong, 53, dirempuh sebuah lori 10 tayar pukul 8.10 pagi (waktu tempatan) di persimpangan bertingkat berhampiran sebuah tapak pembinaan di lebuh raya khas yang menghubungkan daerah Bang Pa In. Mangsa meninggal dunia di lokasi kejadian.
Pemandu trak, Pradit Thiangtham yang berusia 41 tahun tidak melarikan diri dari lokasi kejadian tetapi menunggu untuk memaklumkan kepada polis tentang kemalangan yang berlaku.
Pradit berkata, dia tidak memandu laju kerana terdapat kesesakan lalu lintas selain beberapa lorong jalan sedang dalam pembinaan.
Lelaki itu mendakwa bahawa dia tidak melihat penunggang basikal itu dan hanya berhenti apabila mendengar bunyi kuat. Setelah keluar melakukan pemeriksaan, dia mendapati mangsa telah meninggal dunia.
Nirantra yang berasal dari daerah Pran Buri, wilayah Prachuap Khiri Khan telah melawat banyak negara di seluruh dunia dalam kembara berbasikal. Dia baru tiba di wilayah itu April lalu.

Sebilangan penggemar sukan berbasikal pernah mengadu bahawa jalan raya di Thailand sangat berbahaya untuk aktiviti berbasikal dan ramai orang meninggal dunia akibat kemalangan.
Sebelum kejadian, mangsa telah menyiarkan gambar terakhir memaparkan hidangan telur dadar ala-Thai dan kari pedas yang dimakannya  di Stesen Kereta Api Nakhon Ratchasima.
Anggota polis dari Balai Polis Pho Klang kemudian menyoal pemandu lori itu dan penduduk tempatan yang menyaksikan kejadian itu untuk mengetahui punca kemalangan.
Polis memaklumkan kepada saudara-mara mangsa untuk mengambil mayatnya di Hospital Maharat Nakhon Ratchasima. – Agensi


Pemilik restoran di Melaka mohon maaf insiden bahasa kasar
Oleh DIYANATUL ATIQAH ZAKARYA

11 Jun 2022, 5:58 pm
MELAKA – Pemilik restoran tular di negeri ini yang didakwa melayani pelanggan dengan tutur kata kasar memohon maaf atas insiden tersebut dan berlapang dada menerima kritikan.
Anak pemilik restoran terbabit mengakui insiden itu berlaku di bawah pengaruh emosi yang menyebabkannya meninggikan suara kepada pelanggan terbabit.
Jelasnya, respons awal dalam insiden tersebut adalah secara spontan yang telah menjadi kebiasaan keluarganya, malah layanan seumpama itu bukan suatu isu bagi penduduk Melaka.
“Saya minta maaf bagi pihak kedai, sebab masa itu mungkin saya pun teremosi, naik angin sehingga meninggikan suara kepada pelanggan, tetapi mungkin ada juga kesilapan dari pihak mereka sehingga mencetuskan kemarahan.
“Saya bukan suka-suka nak marah, apa pun kita akan betulkan kesilapan tetapi mana yang rasa tak sesuai makan di kedai saya atau layanan, terpulanglah itu hak pelanggan,” katanya ketika ditemui di restoran itu di sini hari ini.
Tambahnya, penduduk Melaka sememangnya bercakap dalam lenggok sedikit kasar dan bernada kuat, namun bukan semua dalam bentuk makian.

Terdahulu tular satu video sejak kelmarin yang dimuat naik pengguna Facebook menyaksikan peniaga sebuah restoran meninggikan suara dan bercakap kasar kepada keluarganya.
Status dimuat naik wanita tersebut turut dikongsi 6,000 pengguna Facebook dan beberapa pembaca turut meninggalkan komen mendakwa restoran sama pernah tular sebelum ini. – KOSMO! ONLINE


Lelaki makan otak bekas teman wanita
Oleh KOSMO!

11 Jun 2022, 8:00 pm
WASHINGTON – Peguam di Amerika Syarikat mewakili seorang lelaki yang didakwa atas kesalahan membunuh bekas teman wanitanya menyatakan bahawa anak guamnya tidak wajar dipenjara seumur hidup kerana mengalami sakit mental, lapor akhbar Daily Star semalam.
Pada September 2020, panel juri mengesyorkan hukuman penjara seumur hidup tanpa parol terhadap tertuduh, Joseph Oberhansley, 41, selepas dia didapati bersalah membunuh bekas teman wanitanya, Tammy Jo Blanton pada 2014.
Bagaimanapun, peguam yang mewakili Oberhansley pada minggu lalu mengemukakan rayuan supaya hukuman itu digugurkan.
Mereka mengemukakan alasan bahawa defendan mengalami sakit mental yang teruk.
Polis berkata, Oberhansley memecah masuk ke dalam rumah Blanton di selatan Indiana sebelum membunuh, mengerat dan memakan bahagian badan dan otak mangsa.
Pendakwa raya, Jeremy Mull sebelum ini memaklumkan bahawa pakar-pakar perubatan telah menilai kesihatan mental Oberhansley dan mengisytiharkan dia ‘layak untuk menghadapi perbicaraan’.

Polis berkata, Oberhansley mengaku membunuh Blanton dan memberitahu bahawa dia juga memasak otak mangsa lalu memakannya.
Semasa pembicaraannya, Oberhansley telah meminta untuk dikenakan hukuman mati.
“Saya sangat penat berurusan dengan semua perkara ini dan dikurung dalam sangkar ini. Saya hanya mahu dihukum mati,” kata lelaki itu.
Sebelum ditangkap dalam kes pembunuhan Blanton, Oberhansley telah dibebaskan dengan parol kerana membunuh teman wanitanya, Sabrina Elder yang berusia 17 tahun. – Agensi


Elak ganggu tapir di Jalan Bukit Putus
Oleh ZAKKINA WATI AHMAD TARMIZI

11 Jun 2022, 6:38 pm
SEREMBAN – Orang ramai yang melalui Jalan Lama Bukit Putus, Kuala Pilah dinasihatkan untuk tidak melakukan sebarang gangguan sekiranya terserempak dengan tapir di kawasan tersebut.
Pengarah Jabatan Perlindungan Hidupan Liar dan Taman Negara (Perhilitan) Negeri Sembilan, Nurul Ermi Ramli berkata, ia susulan tular rakaman video di media sosial hari ini yang menunjukkan seekor tapir yang melintasi jalan tersebut pagi tadi.
“Kami mengesahkan video yang diambil oleh individu tersebut adalah di laluan Jalan Lama Bukit Putus. Terdapat dua papan tanda lintasan tapir di kawasan berkenaan bagi memastikan orang ramai yang melalui kawasan itu agar berhati-hati.
“Tapir tidak berbahaya namun saya memohon agar orang ramai dan pengguna jalan raya tidak menganggu tapir berkenaan dan membiarkan haiwan tersebut masuk ke dalam habitatnya semula,” katanya ketika dihubungi hari ini.
Tular sejak pagi tadi rakama video berdurasi 1.09 minit menerusi akaun Facebook CL Loong yang menunjukkan seekor tapir melintasi jalan di Jalan Lama Bukit Putus, Kuala Pilah dan kemudian memasuki semula ke kawasan hutan berhampiran.
Menurut Nurul Ermi lagi, Hutan Simpan Gunung Angsi di Kuala Pilah merupakan lokasi habitat hidupan liar di negeri ini termasuk tapir.

“Terdapat dua lokasi habitat hidupan haiwan liat berkenaan di negeri ini iaitu di Hutan Simpan Gunung Angsi, Jalan Kuala Pilah- Seremban dan Hutan Simpan Berembun di sini.
“Tapir ini juga akan keluar dari habitatnya pada bila-bila masa tanpa mengikut perubahan cuaca,” katanya. – KOSMO! ONLINE


Stadium Nasional Bukit Jalil dibanjiri penyokong Harimau Malaya
Oleh MOHD. FITRIE MUHAMAD

11 Jun 2022, 7:12 pm
KUALA LUMPUR – Stadium Nasional Bukit Jalil mula dibanjiri penyokong Malaysia yang hadir bagi memberi sokongan terkuat buat Harimau Malaya menentang Bahrain malam ini.
Sebilangan mereka telah pun tiba seawal pukul 4 petang tadi bagi menyaksikan pertembungan Kelayakan Piala Asia 2023 yang amat ditunggu-tunggu.
Penyokong Malaysia yang mewarnai Stadium Nasional Bukit Jalil dengan pakaian hitam kuning kelihatan sangat bersemangat.
Berdasarkan makluman Persatuan Bolasepak Malaysia (FAM) setakat pukul 4.45 petang tadi sebanyak 61,864 tiket sudah pun habis terjual. – KOSMO! ONLINE


Gempar buaya berenang di Pantai Kampung Tengah
Oleh NIK NUR IZZATUL HAZWANI NIK ADNAN

11 Jun 2022, 4:54 pm
KEMAMAN – Kelibat seekor buaya berkeliaran di pesisir Pantai Kampung Tengah, Kijal di sini hari ini menggemparkan penduduk perkampungan tersebut.
Buaya sepanjang kira-kira dua meter itu dijumpai sekumpulan nelayan yang turun ke kawasan sekitar pantai itu untuk memukat ikan bilis pada pukul 7 pagi.
Salah seorang nelayan terlibat, Wan Zuhairi Wan Nordin, 32, berkata, buaya itu dikesan berenang tidak jauh dari lokasi botnya ditambat.
“Pada mulanya kami tidak menyangka ia seekor buaya sebelum kelibatnya berenang semakin jelas dilihat tidak lama kemudian.
“Lokasi buaya tersebut berenang sangat dekat iaitu kira-kira 100 meter dari pesisir pantai. Sudah lama kelibat buaya dapat dilihat di Pantai Kampung Tengah ini, tidak silap saya kali terakhir pada 10 tahun lalu,” katanya ketika dihubungi Kosmo! di sini hari ini.
Terdahulu klip video berdurasi lapan saat yang memaparkan kelibat buaya itu berenang sempat dirakam Wan Zuhairi sebelum tular setelah dimuat naik di media sosial.

Wan Zuhairi berkata, dia dan rakan-rakan nelayan bimbang keselamatan orang ramai berikutan pantai tersebut sering menjadi tumpuan ramai terutama pada hujung minggu.
Sehubungan itu, beliau berharap pihak berkuasa mengambil tindakan proaktif sebelum perkara tidak diingin berlaku. – KOSMO! ONLINE


Harley Davidson isi diesel?
Oleh FIRDAUS HANAFI

11 Jun 2022, 4:37 pm
PETALING JAYA – Aksi penunggang motosikal tersalah isi minyak jenis diesel ke dalam motorsikal besarnya telah menjadi tular dan mencuri perhatian warganet.
Video tular berdurasi 37 saat itu telah dimuatnaik di halaman Facebook The Biker Rangers yang mana mempertontonkan sebuah motorsikal berkuasa besar jenama Harley-Davidson tidak lagi dapat dihidupkan enjinnya.
Ini berlaku setelah tuan kepada motorsikal terbabit telah tersalah memasukkan minyak jenis diesel ke dalam motorsikalnya itu.
Kosmo! walaubagaimanapun gagal mengenalpasti lokasi tepat di mana kejadian itu berlaku.
Klip tular itu menjadi lebih menarik apabala rakan-rakan kepada tuan motorsikal terbabit yang masing-masing dengan kerenah mereka sambil cuba membantu beliau.
Meninjau di ruangan komen, netizen juga tidak melepaskan peluang untuk berkongsikan pendapat mereka.

“Dah umur meningkat ini biasalah jika tersalah melakukan perbuatan sebegini,” ujar pengguna @M Zi Hanna.
“Abang ini rabun warna mungkin,” kata @Cheawe Wan.
“Ini kalau motorsikal sendiri tidak apa, tetapi kalau motor pinjam orang habislah nanti,” kata pengguna @Kwang Haa Joo. – KOSMO! ONLINE.


Pasar Keramat tidak lagi selamat, berisiko untuk peniaga
11 Jun 2022, 4:18 pm
KUALA LUMPUR – Ahli Majlis Kerja Tertinggi UMNO yang juga bekas Ahli Parlimen Titiwangsa, Datuk Seri Johari Abdul Ghani menyifatkan keadaan Pasar Keramat tidak lagi selamat dari segi kemudahan infrastruktur dan pendawaian.
Beliau yang juga bekas Menteri Kewangan II berkata, keadaan itu sekali gus boleh mendatangkan risiko kepada peniaga di pasar yang telah terbakar sebanyak dua kali itu iaitu pada Mac tahun lalu dan hari ini.
“Dalam tempoh itu dipercayai tiada sebarang penambahbaikan dilakukan pemilik tanah, jadi keadaannya sangat berisiko kepada peniaga.
“Difahamkan tanah ini masih milik Dewan Bandaraya Kuala Lumpur (DBKL) dan ada perjanjian dengan pemaju, tetapi (pembayaran pembelian tanah tapak pasar terbabit) mungkin belum dilunaskan menyebabkan ia sudah tertangguh kira-kira lima tahun.
“Saya kurang pasti apa yang berlaku, selebihnya kena rujuk dengan DBKL siapa yang sepatutnya bertanggungjawab dalam (menyelesaikan) perkara ini,” katanya kepada pemberita ketika turun padang melawat Pasar Keramat di sini hari ini.
Terdahulu, Pasar Keramat yang terletak di Kampung Datuk Keramat di sini terbakar lagi buat kali kedua awal pagi tadi.

Difahamkan, kejadian sama pernah berlaku di premis perniagaan tersebut pada 17 Mac 2021 melibatkan lebih 40 lot kedai.
Johari berkata, pihak berkaitan perlu mencari jalan menyelesaikan isu yang timbul termasuk mencari pemaju lain sekiranya pemaju sedia ada tidak mampu untuk membuat pembayaran pembelian tanah tapak pasar berkenaan – KOSMO! ONLINE


Bekas bintang pop Thailand kumpul, jual kulit wajah mayat
Oleh KOSMO!

11 Jun 2022, 4:40 pm
BANGKOK – Seorang bekas bintang pop Thailand memulakan perniagaan baharu dengan mengumpul wajah manusia yang sudah meninggal dunia, lapor laman berita Thaiger semalam.
Jakkapong ‘Jill’ Karnsomphot bersama saudara kembarnya, Jakkaphan ‘Jack’ Karnsomphot mengumpul kulit muka mayat kering mereka yang berpengaruh dan dihormati dalam komuniti semasa masih hidup.
Jack-Jill sudah lama berhenti bermain muzik tetapi kini kembali menjadi tumpuan apabila netizen berkongsi gambar dan video 20 kulit muka mayat kering milik mereka di media sosial.
Jill memberitahu media bahawa dia memulakan perniagaan membeli dan menjual pelbagai azimat Thai bersama abangnya selepas  menamatkan kerjaya muzik mereka.
Dia menerima 20 kulit muka kering itu secara kebetulan daripada seorang lelaki misteri bernama Pong yang berusia 91 tahun dan ditemui di bandar Ayutthaya pada 2009.
Mereka bertemu Pong kerana lelaki itu terlibat dalam dunia seni persembahan Thailand.

Jill berkata bahawa setiap kulit muka itu dipercayai suci dan kononnya boleh membawa tuah kepada sesiapa yang berdoa atau memilikinya.
Kulit muka manusia digunakan dalam dunia persembahan teater dan diturunkan daripada generasi ke generasi. Sesetengah kulit muka itu dipercayai berusia lebih 100 tahun.
Ahli keluarga Pong tidak tahu cara berdoa dan menjaga koleksi kulit muka itu jadi dia memberikannya kepada Jill sebelum meninggal dunia. – Agensi


Ashira muak, rimas netizen asyik tanya pasal tudung
Oleh SAIRUL ZAMRI MISRANI

11 Jun 2022, 3:15 pm
PETALING JAYA – Penyanyi Ashira mengakui sudah mula muak dan rimas dengan pertanyaan berulang kali netizen mengenai imejnya yang kini selesa tanpa hijab.
Kata Ashira, dia sedar bukan mudah untuk seorang wanita bergelar muslimah berubah ke arah kebaikan dan kekal istiqamah dengan apa yang dilakukan.
“Sudah-sudahlah DM (mesej) komen tanya dah free hair (tidak bertudung) ke? Saya memang tak bertudung, bukan dah tak bertudung. Ya, kadang-kadang saya pakai tudung sebelum ini mencuba dan memang terasa nak ke arah itu.
“Salah ke? Masih belum sempurna dan saya tak pernah cakap yang saya dah bertudung sepenuhnya secara rasmi. Orang tanya pun saya jawab tak berani nak cakap, doa yang baik-baik saja.
“Nak berubah memang senang cakap saja terus boleh buat tapi istiqamah itu yang susah. Tak ada bayi yang baru lahir esok boleh terus berjalan,” tulisnya dalam InstaStory.
Dalam pada itu, bekas peserta program Gegar Vaganza musim ketujuh (GV7) itu berharap netizen tidak jemu mendoakan yang terbaik untuk dirinya daripada terus melemparkan kecaman.

“Satu yang saya percaya, Allah Maha Adil, saya percaya dengan aturan-Nya. Jadi, daripada nak mengecam tanpa tahu hujung pangkal cerita, baik doa yang baik-baik untuk diri sendiri dan keluarga.
“Jelas ya, jangan komen yang bukan-bukan lagi dekat Facebook ke Instagram ke atau TikTok. Saya hanya manusia biasa, banyak lagi yang perlu diperbaiki. Tiada lagi penjelasan selepas ini,” katanya lagi.
Pada masa sama, isteri kepada Bad Indigo itu menyifatkan, bukan semua wanita yang tidak menutup aurat itu jahat.
“Tak semua manusia yang tak bertudung itu hina dan keji atau jahat ya. Kadang-kadang yang bertutup lagi hitam hati daripada yang tidak bertutup.
“Ramai depan mata saya, macam-macam dah saya lalui. Sudah-sudahlah ambil tahu hal orang lain. Saya tak kacau hidup sesiapa pun, sudahlah,” tegasnya.
Terdahulu, penampilan Ashira yang tidak bertudung ketika bekerja sebagai penyanyi restoran pub setiap hujung minggu menimbulkan persoalan dalam kalangan netizen.
Dikatakan, Ashira terpaksa kembali menyanyi di kelab malam disebabkan kurang mendapat tawaran membuat persembahan selain mahu mencari pendapatan tambahan bagi menanggung keluarga. – KOSMO! ONLINE


Mansuh hukuman mati mandatori tidak jejas tugas polis
Oleh NORLIA RAMLI

11 Jun 2022, 4:37 pm
BALING – Keputusan kerajaan bersetuju untuk memansuhkan hukuman mati mandatori tidak akan menjejaskan penguatkuasaan polis dalam mengekang kes-kes yang melibatkan jenayah berat.
Menteri Dalam Negeri, Datuk Seri Hamzah Zainuddin berkata, pihaknya malah menyokong keputusan tersebut kerana ia memberi ruang kepada hakim untuk menggunakan budi bicara dan kebijaksanaan sebelum menjatuhkan hukuman.
“Penguatkuasaan masih diteruskan, malah kita dan polis sendiri pun fikir bahawa ada baiknya diberi kelonggaran kepada pelaksanaan hukuman mati mandatori ini.
“Ia disebabkan kalau kita nak ambil sesuatu tindakan itu, kadang-kadang bukti “on the thin line”,” katanya ketika ditemui selepas menghadiri Majlis Kenduri Raya Bersatu Baling di Dataran Pejabat Bersatu Baling di sini hari ini.
Beliau berkata demikian ketika diminta mengulas mengenai kesan keputusan kerajaan itu terhadap tugas polis dalam membanteras jenayah berat.
Hamzah berkata, hukuman mati tetap ada, namun hakim diberikan ruang untuk menentukan hukuman yang perlu dijatuhkan.

“Contohnya kalau ada satu-satu kesalahan, biarlah hakim yang menentukan sama ada orang itu harus diberikan hukuman gantung atau (penjara) seumur hidup.
“Bila ada kelonggaran ini, ia beri ruang untuk hakim memikirkan tanggungjawab kerana dia sebagai seorang yang benar-benar tahu serta mendengar masalah dalam mahkamah serta bukti dikemukakan,” jelasnya. – KOSMO! ONLINE


[KEMASKINI] : Lawan arus punca kemalangan empat maut
Oleh ISKANDAR SHAH MOHAMED

11 Jun 2022, 4:32 pm
SHAH ALAM – Lawan arus menjadi punca mengorbankan empat individu dalam kemalangan melibatkan dua buah kereta di Kilometer 12.8 Lebuh Raya Baru Lembah Klang (NKVE) pagi tadi.
Dalam kejadian kira-kira pukul 4 pagi itu, mereka yang maut dikenali P. Puvaaneshwaran, 28, yang memandu kereta jenis Proton Wira Aeroback.
Tiga lagi mangsa yang terkorban adalah Lai Mun Fai, 28; Eng Siew Hooi, 31 dan Leong Man Yuen,27. Manakala seorang lagi rakan mereka iaitu Heng Chan Yee, 28, parah.
Ketua Polis Daerah Shah Alam, Asisten Komisioner Mohd. Iqbal Ibrahim berkata, berdasarkan siasatan awal mendapati kemalangan berlaku apabila Proton Wira Aeroback dipandu Puvaaneshwaran secara melawan arus dari Kuala Lumpur ke Klang.
Katanya, empat sekawan itu pula menaiki Proton Wira Sedan yang dipandu Lai Mun Fai.
“Kenderaan mereka bertembung dengan kedua-dua pemandu kenderaan itu maut di lokasi kejadian bersama dua lagi penumpang Proton Wira Sedan.

“Manakala seorang lagi penumpang Proton Wira Sedan itu parah. Kesemua mayat dihantar ke Hospital Shah Alam untuk bedah siasat,” katanya dalam kenyataan hari ini.
Jelas beliau, berdasarkan daripada keterangan waris Mun Fai mendapati empat sekawan itu dalam perjalanan ke Pulau Pinang.
Kes disiasat mengikut Seksyen 41 Akta Pengangkutan Jalan 1987.
Kosmo! terdahulu melaporkan empat individu maut selepas kereta dinaiki mereka terlibat dalam kemalangan di NKVE, susur keluar dari arah Subang menghala Kelana Jaya awal pagi tadi. -KOSMO! ONLINE.


Redah api selamatkan emas bernilai dua juta
Oleh FIRDAUS HANAFI

11 Jun 2022, 4:44 pm
KUALA LUMPUR – Seorang peniaga barangan emas sanggup meredah api demi menyelamatkan barangan emas jualannya dalam satu kebakaran yang berlaku di Pasar Datuk Keramat, awal pagi tadi.
Menurut keterangan beliau yang dikenali sebagai Nik Mohd Arif, 34, beliau terus bergegas ke tempat kejadian setelah mendapat panggilan dari kenalannya berhubung kebakaran yang telah berlaku.
“Sampai sahaja saya di sini, saya terus lompat masuk ke dalam kedai saya bagi menyelamatkan seberapa banyak barangan yang boleh.
“Syukur barangan jualan yang berharga dalam anggaran jutaan ringgit berjaya saya selamatkan daripada hangus.
“Walaubagaimanapun, kedai saya mengalami kerosakan yang agak teruk dan saya terpaksa menanggung kerugian sekitar seratus ribu ringgit,” katanya kepada Kosmo!.
Seorang lagi peniaga barangan kemas, Iqbal Nordin, 32, berkata,kebakaran itu menyebabkan kerugian yang ditanggungnya  mencecah RM10,000.

“Selepas sahaja saya melihat api sedang marak, saya hubungi terus rakan-rakan saya yang turut berniaga di pasar ini.
“Ketika kejadian, tiada sesiapa berada di sini kerana hari sudah lewat pagi, dengan keadaan api yang semakin naik, saya terus hubungi mereka serta tuan-tuan kedai yang lain.
“Kerugian yang saya tanggung dengan mengambil kira segala kerosakkan ada dalam anggaran RM10,000 ” katanya.
Kebakaran yang berlaku di Pasar Dato Keramat pada awal pagi tadi dikatakan bermula dari sebuah kedai pakaian terpakai, api yang marak seterusnya menjilat kedai-kedai yang berada di sekitarnya.
Punca kebakaran masih di bawah siasatan pihak berkuasa dan orang ramai dinasihatkan untuk membuat laporan jika mempunyai sebarang maklumat berkaitan kejadian ini. – KOSMO! ONLINE.


Buat aksi ‘twerk’, Sabronzo Dolla dikritik
Oleh NUR EMIRA SAIZALI

11 Jun 2022, 4:15 pm
PETALING JAYA – Sakan melakukan tarian mencolok mata, salah seorang ahli kumpulan Dolla, Sabronzo menerima kecaman netizen yang berpendapat aksi tersebut tidak sesuai dilakukan oleh wanita beragama Islam.
Menerusi video yang dimuat naik dalam TikTok, Sabronzo atau nama sebenarnya Sabrina Rusli, 27, menari tarian dipercayai gaya twerk yang terkenal dengan aksi seksi serta menggoda.
Dalam video sama, Sabronzo turut menari bersama ahli kumpulan Dolla lain iaitu Tabby, Angel dan Syasya.
Aksinya mendapat perhatian netizen termasuk para peminatnya yang menegur tarian berkenaan tidak sepatutnya dilakukannya dan dimuat naik dalam media sosial.
Selain kecaman, terdapat juga netizen yang berdoa agar Sabronzo sedar kesilapan dan berubah ke arah yang lebih baik pada masa akan datang.
ANTARA komen dan teguran peminat terhadap Sabronzo.
“Sabronzo, ini agak melampau,” komen netizen.

“Apapun yang dia lakukan, itu hak sendiri. Lebih baik berdoa agar dia berubah menjadi lebih baik,” ujar seorang pengguna TikTok.
Sebagai info, twerk bermaksud menari mengikut muzik yang melibatkan pergerakan pinggul dengan aksi seksual.
Sekitar tahun 2013, selebriti terkenal antarabangsa, Miley Cyrus pernah mencetuskan kekecohan apabila melakukan aksi twerk terhadap penyanyi Robin Thicke pada persembahan Anugerah Muzik MTV 2013. – KOSMO! ONLINE


Versi baharu McDonald’s Russia perkenal logo
Oleh KOSMO!

11 Jun 2022, 5:30 pm
MOSCOW – Rangkaian makanan segera Russia yang dahulunya McDonald’s memperkenalkan logo baharu menjelang pembukaan semula restorannya esok, lapor Badan Penyiaran British (BBC).
Logo baharu itu menampilkan sebuah bulatan dan dua garisan yang mewakili sebiji burger dan dua jejari kentang.
Syarikat itu masih belum mendedahkan nama baharu rangkaian restoran tersebut, namun beberapa cadangan telah dipertimbangkan.
Pada Mei lalu, McDonald’s dilaporkan mahu menamatkan operasinya di Russia selepas Moscow melancarkan perang ke atas Ukraine.
Perkembangan itu berlaku ketika rangkaian restoran yang dahulunya McDonald’s itu dijadualkan membuka semula 15 restorannya hujung minggu ini, demikian menurut agensi berita TASS yang memetik kenyatan firma berkenaan, Sistema PBO.
“Latar belakang hijau logo itu melambangkan kualiti produk dan perkhidmatan yang biasa digunakan oleh tetamu kami,” kata jurucakap Sistema PBO kepada TASS.

Pengguna-pengguna di media sosial mengulas bahawa logo baharu itu masih kelihatan seperti huruf M.
Ada yang berkata bahawa logo baharu itu seolah-olah diilhamkan oleh bendera Bangladesh yang juga mempunyai latar belakang hijau gelap dan bulatan merah dalam rona serupa.
Menurut akhbar Izvestia, Sistema PBO telah menyerahkan lapan cadangan nama untuk rangkaian restoran baharu itu kepada agensi kerajaan Rusia yang bertanggungjawab ke atas harta intelek, Rospatent.
Antara nama dipertimbangkan termasuk Tot Samyi bermaksud ‘yang sama’ dan Svobodnaya Kassa atau ‘daftar tunai yang tersedia’. – Agensi


Farawahida tak putus harapan soal zuriat
Oleh SAIRUL ZAMRI MISRANI

11 Jun 2022, 2:30 pm
PETALING JAYA – Penyanyi Farawahida mengakui tidak pernah putus harapan apatah lagi mengalah bagi mendapatkan zuriat hasil perkahwinan keduanya.
Katanya, dia dan suami, Zulkifli Alias sememangnya sudah bersedia andai rezeki untuk dikurniakan anak diberikan Allah kepada mereka.
“Insya-Allah saya memang menunggu. Dengan usia saya sekarang, tipulah kalau kata saya tidak mahukan anak.
“Itu doa saya dan harapkan kalian juga boleh mendoakan yang baik-baik juga. Manalah tahu, dalam ramai-ramai Allah SWT makbulkan doa,” katanya.
Tambah pelantun yang popular menerusi lagu hit Tanpamu itu, dia mengakui perkahwinan kedua ini jauh lebih bermakna dan mahu dinikmatinya sebaik mungkin.
“Alhamdulillah, saya dikurniakan suami yang memahami dan kami mempunyai banyak persamaan dan minat yang sama.

“Cuma, kepada sesiapa yang mengenali, saya memang jenis yang tidak terlalu berkongsi soal peribadi.
“Malah, kisah sebelum ini (perkahwinan terdahulu), saya tidak menguar-uarkan sangat kerana perlu menjaga privasi keluarga dan keluarga bekas suami,” katanya.
Sebelum ini, dia selamat diijabkabulkan bersama Zulkifli dalam sebuah majlis ringkas yang berlangsung di sebuah masjid di Taiping, Perak 19 Mac tahun lalu.
Terdahulu, Farawahida atau nama sebenarnya Farawahida Razali, 37, pernah mendirikan rumah tangga dengan Abdul Shukor Mohd. Zain pada 16 Disember 2013.
Namun, sejak 2017 terdapat khabar angin yang mendakwa dia telah bercerai selepas dilihat tidak lagi memuat naik sebarang gambar dengan Abdul Shukor.
Farawahida bagaimanapun menafikan dakwaan tersebut dan tidak pernah mendedahkan perkahwinannya bersama Abdul Shukor telah berakhir.
Perkahwinan tersebut tidak dikurniakan sebarang cahaya mata. – KOSMO! ONLINE


‘Pas bimbang hilang kerusi jika PRU-15 diadakan segera’ – Zahid
Oleh HARRITH HISHAM

11 Jun 2022, 2:48 pm
KUALA LUMPUR – Kegagalan Pas mempertahankan kuasa dan memenangi kerusi pada beberapa siri pilihan raya lalu membangkitkan kebimbangan jika Pilihan Raya Umum Ke-15 (PRU-15) diadakan segera.
Presiden UMNO yang juga Pengerusi Barisan Nasional (BN), Datuk Seri Ahmad Zahid Hamidi berkata, presiden Pas, Tan Sri Abdul Hadi Awang mungkin bimbang sekiranya parti itu kehilangan lebih banyak kerusi andai PRU-15 diadakan dalam masa terdekat.
“Mungkin kalau pilihan raya diadakan segera, beliau khuatir partinya akan hilang kurang daripada 18 kerusi Parlimen sedia ada,” katanya di sini hari ini.
Beliau berkata demikian ketika diminta mengulas kenyataan Abdul Hadi bahawa parti itu menolak gesaan agar PRU-15 diadakan dalam tempoh terdekat bukan disebabkan bimbang tewas, sebaliknya bagi membolehkan kerajaan memberi tumpuan menyelesaikan pelbagai masalah dihadapi rakyat.
Bagaimanapun, spekulasi PRU-15 semakin hangat diperkatakan apabila ramai penganalisa politik mula membayangkan ia dijangka berlangsung pada bulan Oktober dan November nanti.
Jangkaan tersebut mengambil kira pelbagai faktor antaranya tarikh akhir penerbangan pulang jemaah haji, Sambutan Hari Kebangsaan dan Hari Malaysia. – KOSMO! ONLINE


BN jamin pemilihan calon tidak tumpu pada pemegang jawatan
Oleh HARRITH HISHAM

11 Jun 2022, 3:02 pm
KUALA LUMPUR – Barisan Nasional (BN) memberi jaminan tidak hanya menumpukan individu yang mempunyai jawatan terutama di peringkat bahagian agar dicalonkan dalam Pilihan Raya Umum Ke-15 (PRU-15).
Pengerusinya, Datuk Seri Dr. Ahmad Zahid Hamidi berkata, keputusan itu dibuat berikutan gabungan itu perlu membuat pembaharuan dari segi produk yang akan dipersembahkan.
“Dalam Pilihan Raya Negeri (PRN) kita telah buktikan semua saluran anak muda telah kembali mengundi calon BN. Ini hakikat dan mereka telah meletakkan harapan semula kepada BN dan UMNO.
“Kita lihat PRN Melaka, 87 peratus calon terdiri daripada muka-muka baru. Selain itu, PRN Johor juga turut memperlihatkan sebanyak 79 peratus muka baru,” katanya ketika berucap pada Majlis Perasmian Wacana Aspirasi UMNO (WAU 2.0) bertemakan ‘Cabaran dan Masa Hadapan Orang Muda’, Menara Dato Onn, di sini.
Jelasnya, selaku pengerusi, beliau bukan sahaja mahu mengangkat pemegang-pemegang jawatan malah turut memberi peluang kepada calon-calon muda di PRU-15 nanti.
“InsyaAllah PRU-15 nanti kita tampilkan wajah baru. Saya tidak hanya meraikan pemegang-pemegang jawatan saja yang menjadi calon,” ujarnya. – KOSMO! ONLINE.